url: =Deal Making leh Zogam masuan :: ZOMI DAILY\nposted on 9 May 2022 at 11:39 am Lomkholna: Article, Nantalsuan\nIh deihtek a ki ngahtheih na ding-in, kihosiam, kikupsiamkawm tawh a huaihamzaw sangh omlo in, kideihsakna takpi tawh kalsuansiam, ki-et, ki-khualkholhsiam tekding a hihi. Leitung pen deih khempeuh kicinna mun ahih loh hang in, a lungkim theite aa ding-in, lungmuanna leh lungdamna pen khatciat teelsiamna tung ah ki nga lel hi.\nDeal making pen mihingte nuntaak khuasakna ah, a kithusim khalo neihding kitangsam siamna khat a na hi gige hi. Pianpih siamna khat in, a neilo te-in, sintheih zong a hihi. Deal hoih khat a piantheihna ding in, deal making pawlte sung ah a siam a omkei leh, a pualam pan a siamte cialhuai mahmah hi.\nLeitung ah makaai kikal deal making a om theihlohna hang in, gaal kikapna tampi omkhinzo aa, mitampi inzong sih lawh hi. Tua hi aa, makaai khat in, a nungzui/mipi te mailam ding uh’ muhkholhna tawh khuahun zui-in, dealbawl huai/lo cih ngaihsut thupi khat in, a neih ding kisam peelmawh hi.\nKawlgam suahtaakna ngah nading lampi ah, Gen. Aung San in khuttung lumlehbang in, Japan leh England tawh deal a bawl kawikawi hi. A tawpna ah, mualtung mite nangawn tawhzong deal a hong bawl hi. Deal making siam hiding hiven, Kawlgam suahtaakna ngahpih bek hilo, mualtung mite zong Kawlgam sung ah a koihzo lai hi. Suahtaakna a kingah khit nung ah, Insein gaal a kici , Karen te’n Rangoon(Yangon) a laakding ciang in PM U Nu in, khamtungmi gaalkapmangte tawh deal hong bawl takteh, Karen te’n Rangoon lazo nawnlo mawk uh ci-in, taangthu in hong gen hi. Kawlte zah in, khamtung mualtung mite’ deal making a siam zo nailo uh a hi lai uh hi. Tun zong, Kawl gaalkapmangpa’ EAO deal making process ah kua teng in metlawh in, kuateng awkzeelding hiam? cih lungluthuai khat hong suak hi.\nKawlgam sung ah tuni ciangdong, thulguahsia bang-in, gam a daih theihlohna pen, vompi sahawmbek a paakta pawl in, thuneinuamden a hih man in, kikuptheih kikhektheih bangmah a omloh hang a hihi. “Hawmsiam nungta” cihbang omlo in, “Nebum puuksi” ih cihbang in, huaihamna leh kiliatsak/kithuneihsaknopna in, leekzeel aa, taangpi taangtaa a kithehthaang losun “ sial guah thuak bang” in, mihing bawltawm khuahunsia teng thuak in, genhthei mahmah uh hi.\nTutung Kawlgambuaina tawsawn thute a kigen na ah, “Daw Aung San Suu Kyi leh Kawlgaalkapmangpa kikal deal a omtheihlohna” zong a thulianpen khat hi, kici hi. A bul kician in, a kitheihloh hang in, deal making siamna a ki saplam kilangh hi. Pawlkhat in, Pasian leh dawi bang in, thudik leh thudiklo tonkhawm theilo a hihziak in, vantung leh leinuai kikal ah a teeng’leitung mite-in, gimna thuak a ci uh hi.\nA taktak in cileng, Kawlgam a kicih zahkhat in, Kawl/gaalkapte khut sung ah, a om tawntung ding in, a kigeelsa, khaukhihsa a hilel hi. 1958 kum pan tuniciang dong a gial (uniform) kilam dang bek hi aa, gaalkap khutnuai vek a hihi. NLD khutsung in zong, NLD pen a minpua bek hi aa, gam-ukna thuliatna munthupi-teng a mau khutnuai a hihi. Ukna buluh min a kipuaksak hang un, deih hunhun in kolsak gaksak theih ding in, a lampi khunsa uh a hilel hi.\nTua hi aa, leitungmi a hihlai teng uh, ankuang kitamh, anngawl liang in, deal bawlnuam ta dihdih hetlo ding uh a hihi. Ukna sauvei a letzawh nading strategy sung ah, EAO tawh deal bawlna pen lampi khat in a zat zeelzeel uh a na hi hi. A hizong in, thusia sung ah thuhoih omnawn vetloding cihna zong, hipah samlo leuleu hi. A umte aa ding, “Every cloud has a silver lining” zong kici veve hi. Deal a bawl nuamte-in, exit strategy ngaihsutkholh geelkholhsa a neih khit uh ciang, deal bawl huai pan hi.\nKuate deal making a hong siam tam uh?\nDeal making a ki cihciang, a huampi -in, sumlei sumzuakna-lam ah kileeksak kha pahpah hi. Na hi khin samlo hi. Khatciat nisim nuntaakna ah, anneek tuidawn aa kipan, paisuk paitok kalsuan na ah, masak nunun ding’ theihlohkaal phial in, kiteelciat hi. Kholhpih gual kikal, lawmngaih nungak tangval, innkuan sung, behsung, khuasung, gamsung leh leitung gam khat leh khat kikal cih bang in, a dawldawl in, a omtoto hi.\nThu leh la in mun leh tual a neihlam phawk in, a huangsungciat, a munciat ah omding koihding kisam hi. Ganhing inzong, mun leh mual (territory) nei uh hi sam aa, mihing in zong huang (boundary) nei in, a bibi (category) khensiam in, kikan (crossing line) saklo ding zong, thupi mahmah hi.\nPawlkhat in, Zero-sum (a langkhat bek in kingah/hampha-thei ngaihsutna ) a neih hang-in, Win-win (langnihtuak in hamphatna omthei) cihbang inzong, thumuthei pawlkhat a om hi.\nZero- sum a cih pen Zomi te kampau ah “U sih nau in, noptuam” Mangkam in, “Robbing Peter to pay Paul” cihbang peuh in, khiatna bulh ding a hihi. Win-Win a cihbel, “Gipzong leh khuaizong deihtuak kikhek” cihziau ding a hihi. Gip lah deih, khuaizong iplahsem’ cihbang tawh kikhektheih bangmah omlo ding hi.\nTua hi aa, Zero-sum lungsim peuhmah tawh kalsuan khakding deihhuailo a hih man-in, Win-win lungsim neihtheih ding kisam hi. Deih khempeuh ki ngahtheihlohna mun ah, masak nunun ding, paihding kepding khentel in, hawmsiamna piakkhiatna bulpi a hi’ itna tawh, a langkhattuakding kibulh leh kingaihsutsak ding a hihi. Tua in, gipzong khuaizong bang in, deihtuak hong kikheksak baih pen ding a hihi.\n“Zuau in a khap tawn, sakhi a pisan a nosan” zong kici mah hi. A hizong in, khuahun hoihkhat peuhtawh kipelhloh na ding-in, hehpihna kongvang/tawl-et pan zong, pilvang tak in, khuadaak zeelzeel ding a hihi.\nKawlgam leh Zogam sung ah lungnop, kilemna leh daihna a khan semsem na ding-in, mimal khatciat in, masak nunun ding, teelsiam gualhsiam in, deal hoih-tawphah bulpi a hi, hawmsiamna thupha tangciat ta uh hen. Zomi khatciat , a diakdiak in makaaite, deal making siam in, Zogam hong paallunsak semsem ta hen. Nantal’suan\nPrevious: Nute hong itna ~ Rev. Dr. Mang Do Thang\nNext: Kim Tuang mangpha khakna ~ Rev. Thang Van Lian\nMalaysia om nungak tangval te innkuanpih dingin teelhuai hi


timestamp: atn

url: =US gamsung khualzinna pawlkhat – 16 :: ZOMI DAILY\nposted on 18 January 2016 at 8:00 am Lomkholna: Article, Awnzapau\nTulsa, Oklahoma pan Dayton, Ohio\nTulsa pan zingsang na 8:00AM in dingkhia in apa Lianno mawtaw lei thak Lexus SUV R-300 tawh ama’n hawlin kei a mai ah ka tuang hi. A nungah Kamnu leh Niangniang tu uhhi. Kamphatna citciat ah ka dinkhiat ni a zan nitakin Sawm Lian (Tg Thang Sawm Lian) Malaysia pan hong tung thei zenzen a, a ciahkik ciang a, a pawl dingin ka tonpih pah uhhi.\nLampi ah muh peuhpeuh kei aa’in athak vive ahih manin, hoih ka sakna mun khat peuhpeuh maan zaih thei dingin, video camera leh ‘still digital camera’ zong ka keng hi. A diakdiak mawtaw lampi a ziik dan mahmah hoih ka sa hi. Ei Kawlgamah sang lai sinna bang zui a kibawl akician penpen a kibawl lampi pen (1986 – 92) kum aa kiziik Yangon – Prome Rd bek mah om ding hi. Tua mahmah zong lampi zing nih kician zong hi lo lai hi. Hih lam ah mawtaw lampi khempeuh Civil Engineering laisinna sung a ka sinna bang teekhteekh uh tawh kizui a kiziik kilam na hi a, a nop bek tham lohin muhnop mahmah lungkim huai mahmah ka sa hi. Mawtaw kisia zenzen leh lampi a nawl tuak ah mawtaw khawlna ding a tuamin a val in koih beh lai uhhi.\nTulsa pan Inter-State Highway I-44 East zui a, apai suaksuak ka hi uh a, lam tawntung a nitaang veva cih om lo in liap dildial hi. Singkung lopate eng sitset in etlawm mahmah laitak hi. Lam tawntung mah lusu lo in ka kim ka pam leh lampi dungteng mah ka en kawikawi hi. Lamdung khempeuhah a tawmpen a pailam leh a ciahlam zingnih tuakin pai a, a vekin zing li (four lanes) pha hi.\nLam tawntungah a kawi a maam zui in lamzing khenna leh mawtaw a siat ciang a khawlna ding munte tembaw za tawh kigit suaksuak hi. Lamsuk lamto omna a kawi a mam omna, lampi kituahna omna, guah zuk ciangin lamnaal theih diakna ‘caution sign’ kici kidop kholh ding a lim leh lai tawh gen kholhna lak kholhnate om zihziah hi. Phalbi ciangin Reinforced Cement Concrete (RCC) tawh kibawl leii tungah tuikhal omin naal mahmah ding hi ci in genkholhna kidopsak kholhna lai kisuang dimdiam hi. Lam kalah lampi kisiatna puahin bawl pha leh zong a tawm pen tai 4 tai 5 na ah, na mai ah lampi kibawl a zing khat bek kihong hi., ci in vei lam zing maw taklam zing maw cih na dongin a thu leh thaltang tawh lak khol hi.\nHighway taktak ciangin speed limit pen 40-45mph sang a tawm zaw lo ding 60-75mph a hawl ding vive tam hi. Lampi hoih mahmah ahih manin akihawl taktak ciangin 80-90mph kimkim ah kihawl tek mai hi. Ahi zongin palik ten a kulkulna ah camera koih banah mun khat peuhah na ngak sim khinkhian thei ahih manin, a tam zaw in kinluat mahmah a kinawh nuam lua mahmah ahih kei nak leh a val lua in kihawl ngam sam lo hi.\nLampi a kawi na mun khawngah upmawh peuh tawh a sang a ngiam (super elevation) bawl maimai hi lo a, a mawtaw manlanna tawh kizui in Geometric Design ci in kituat ngelhngelh a kilam kibawl a hih manin amau hong ciangtan sak mawtaw hatna (Speed limit) tawh hawl peuh lecin mawtaw hatlua in kibung cih khawng a om peuhmah lo ding aa kibawl ahi hi.\nLam tawntungah lamsak lamkhang a vei leh takah lopate lam tawntung mahah meetmai khin uh a, et lawm mahmah hi. Set vive tawh kimetmai ahih manin nasep zong telh mahmah uhhi. Ganhingte zong zual thei mahmah uh aa gammang tuu lak leh gamsa tamna munte ah ganhingte lam kantanin pai hiathiat thei uhhi. Tua huhau in gamsate tamna munmun ah na mawtaw hatna khiam in la gamsate na nawk khak loh nading in kidawm in, ci in lai kisuang tengtang hi.\nLam a kawina luat munte ah mawtaw tawh kituak vat leng, a ki-ot man hun ding a kicing lampi sauna (sight distant) ci in eilam a hong pai mawtawte tawh ki-ot man ding a lampi a kicin lohna munte ah, muh kholh theih dingin a lam kawina akiu ah limlangh maan limlangh kuum (convex mirror)te kikoih hamtang hi. America ah bel a gam uh za ahih manin lampi a zaina ding mun kicing tam zaw a mualtung kahnate lo buangah kitam zat het lo hi. Japan ah a lamte lah neu in a lam kawina lah tam ahih manin limlangh kuum bel kinak zat mahmah cih ding ahihi.\nMawtaw hawllai ihmut suak a lusute a phawkkik vatna dingin a lauhuaina lampi mun diakdiak – a kim a paam a sanna mun guam thukpipi omna munte ah set lamziik pei (chain) cia apha ding leh letmat thumta hal in letmat 1 dektak a thuk ding gitsa in a nawl penpen lamzing dung tawh kizomin bawl uh a, lampial dia kithawite’n tua mun a pei in a sikkhak ciangin, ging pah henhan in a lusu khate nangawn phawk lohin phamawh hi.\nLam kawinate ah paina ding thaltang lim tawh kilak khol hi. Lam kawina leh lam kawcikna ahi zong lamkawina kensang omna tata ah guard post (khuamgual) khuamial khuazin cianga oltak a kimu thei phadiak dingin lingmaw meel leh a vomin a zingzingin za kizutin muanhuai tak leh etlawm takin kiphut ngilhngelh hi. Lamkal ah telephone box zong koih hi. Na tuntunna pan datsi sai (hi lamah gas sai kici) tai bangzahna ah na om ding hi, na gil a kial leh tai tua zahna ah Mac Donald sai na om ding hi, awng na pai nop leh tai tua zahna ah awng hawhna ‘restroom’ om ding hi cih a kipan na kilak zihziah hi.\nBek thamloh in lampi ah khuasung tawh kinai kei ta leh zong ‘lodging’ ci in tun theihna pakpak ding bukno innno omnate ‘inn’ ‘motel’ ci in man oltak leh mawtaw tawh khualzinte tunna dingin a kulna munah hong lakkhol zihziah hi.\nTua bang ngeiingeii in lamdung pan ih paina ding mun pai theihna dingin koi lai pialkhiatna (exit) ah pial ding cih hong lakkhol a exit nambat zong tawh kilak pah hi. Hih pusuahna ding nambat (exit number) pen a pai lam leh a ciah lam a pusuahna nambat kibang hi. Apu suahna peuhpeuh ah a leh lam aa kileh kikna ding a lutna om sak pahpah hi.\nCiah leh kuan lampi deina pen pi nih leh a lang bang sang dingin RCC Block tawh deisuak uh a, ahi zongin mipi zat ding a, akiphallo thunei palikte cih bangin thubuai thu phamawh khat peuh a om aleh akileh kik loh a phamawhna munte ah mawtaw khat ta khop dingin vangsak uhhi. Mipite zat theih ding pen ih paina lamah ih kileh kik nop leh exit tuah masak pen mahah pusuak le teh a leh lam a paina ding zong lampi na om pah ding hi.\nLam tawntungah tua bangin kidei suak sam lo a, a toi deuhdeuhna ta ah a pailam leh a ciahlamte akinawk khak ding lauhuai a sakna tatate ah deitan uhhi. Tua akideina concrete block te a nawk khak lohna dingin adeina alai pan 5’ a zaina pan yellow color tawh line git suaksuak hi. Khuazin ciangin limtak a kimu thei dingin mit hong lengthei siikpeek neu 20’ hal cih bangin a deina conctrete blockte tungah phut uhhi.\nAdang amun zainate ah lampi a pai lam leh a ciah lam khenna a laizangah 50-100 ft bang zai in mun awng (island) bawl uh a, nungsang ciangin a lampi zaisak nuam leh zong bawl ol mahmah pah ding hi.\nLampi thak kipatna gentehna, khuapi sungtata-ah hih lampi tungah zekaina om lo hi a hih kei leh lam kibawl ahih manin zekaina om thei hi; cih bang in a kimu theithei dingin kisuangin kilak tangtang hi. (‘ I -44 No Delay ’ ahih kei leh ‘ Exspect Delay ’).\nLamdungah taikhuamte (mile post) kiphut a, State khat leh khat a simdan kibang lo hi. Gentehna in Oklahoma state sung bangah tai khat pen seh sawm suah in akikalah ciaptehna 3’ a sang ding khuam neu khatta phut a, tai simna pen a tai pha zahzah gelhin suang hi.\nMissouri State gamsung leuleu ciangin OK state tawh kibang nawn lo in taikhat ah seh nga ta in khen hi. Gentehna: 40/0, 40/.2, 40/.4, 40/.6, 40/.8, 41/0 cih bangin gelh se uh hi. Tai khuamte pen kisim zom paisuak tuan sak se lo in State thak khat akipat ciangin, tai khat panin kipansak kik leuleu hi. Tua ka cihte pen Inter-State Express Highway/Freeway te a gen ka hihi.\nLam tawntungah county kici district khat leh khat kikawmna, khuano sung paina leh a lo lam paina in express highway kantanin a tawmpen pi 14 a sang leii (over-pass bridge) na om hamtang hi. A sanna zahzah kitel takin gelh hi. Hih caution signs tawh kisai lam tawntung a zuih ding a tuamtuam aki-atte pen ‘road ornament’ kici liangin lampi zeemna zong lah hi in, theihkholh dingteng lai tawh ahi zongin lim tawh ahi zongin khualzin gamvakte theih pahpah ding a kigenkholhna a lahna zong ahihi.\nOklahoma State sung tengah lozau ka tam muh kei hi. Ahi zongin anlaak khit bawl bei laitak ahih man hi a, mangbuh lo khawng zong om leh kilawm hi. Vaimiim ciinna lozau zong ka mu hi. Lamdang ka sak gige khat ah, a vaimiim ciin dante uh ei lam taang ciin bangin kinaii takin na ciing uh a, um hoih zong na tawi tek lel uhhi. Mun khatkhatah sakol khawina om hi. Sakol khawinate pen huang zaipi sungah kikhawi hi. Mun khatkhat ah bawnghon khawina khawng ka mu hi.\nGampate deih bangbang gentehna in; bawlung tualpi tung a phah dingin ahi zongin, phalbi khuakhal gampate selma in gankhawite neek ding a, a ciin ngiat uh lopate delhphah sah muaihzate (mattress) bangin pheekhual bangin hualin gampa ciinna lo zau sung ah kikoih khawng ka mu hi. Tua gampate pen ei’ mi menmen mi mengkengte theih ei Zogam a ih muh gampate mawkmawk bek hi lo in, amau siamna tawh gampa nam khat leh nam khat pan a piansak tawm vive uh ahihi.\nLozau a, a innte uhah mawtaw saloon car (hi lamah sedan car kici) khat khat leh a tam zaw pick-up leh truck carte Kawlgam hi leh a bawngleeng kaite munah na om zihziah hi. Khuapi tawh kilamna mahmah gammang tu lakpipi ah inn khat leh nih khawng a tolten zong om a, electric akipan a dawn a zat ding akipan sikhtui pen a deih zah in tung zihziah kawikawi hi. Mi a ten nak leh a tentenna ah mei leh tui kicing takin atung sak pahpah uh ahihi.\nZingsang nai 8:00AM a dingkhia ka hi uh a, lamkal ah leitung a MacDonald sai lian penpen I-44 Vinita, Oklahoma khua ah om a, lampi zing guk (6 lanes) kantan a inn kilam hi in 29,135 sq ft zai hi. Tua lai ah awng (restroom) pai kawm leh a en pak ding a pai ka hih man un bangmah ka ne kei uhhi. Hih inn pen 1957 akilam hi a, a sawtsawt ciangin MacDonald te khutsung hong tung in 1987 akipan MacDonaldte saipi in kizang hi.\nSawt simsim nai nih bang ka pai zawh uh ciangin ka gil uh zong hong kial pianta a, Springfield, Missouri ah MacDonald sai ah burger (Burger cih pen pongmoh nih kikal ah ei deih bangbang sa ahih keh cheese leh mantasan, tangmai thuk, salad te gawm kawm akibawl ahihi.) ne in ka khawl uhhi. Springfield pan ka pai suaksuak uh a, lampi ah Middle East pan mah a, a taam ken ahitam Lebanon khua cih khawng, Native Americante’ pau ahi tam, ‘Te’rre Haute’ khua cih bang Zo min tawh kibang dekdek/vikvik kammal khawng ka mu kha kawikawi hi.\nPrevious: Itna bucing (Margarete Gawtier) Part 2\nNext: ZYA Lucky Draw Result tangkona


url: =February 13 Yelena, 16 ~ MUC\nFebruary 13 Yelena, 16\nSangkah pelhin Biakinn ah kikhawm\nRUSSIA | February 13\nKum ( 11) a pha khin Yelena in a inn panin khe tawh pai-in Dmitrovgrad khua-ah sang va kah hi. Tua bangin a sangkah Saturday nitak lam khatin Sabbath ni hi-in biakinn ah kikhawm ding hun ahihlam phawk vat hi.\nA lungsim ah biakinn cih pen a ngaihsut khak loh sawt pianta hi. Bang thu hangin tua ni-in biakinn ngaihsun kha hiam cih thei zo lo hi. A lungsim in biakinn lunggulh hi. Phone tawh a nu hopih hi; Sabbath nisialin biakinn ah kikhawm i pai khop ka phawk hi, ci-in gen hi.\nTu-in zong ka pai thei diam, ci-in a nu galdot hi. A nu in dot kul kei ee, na pai ve, ci-in sawl hi.\nThugen kipat madeuhin Yelena hong tung hi. A nunggual lamah tu-in thugenpa thugen ngai hi. Tawlkhat khit ciangin a neulai-a Sabbath School sianu tawh kimu hi. Yelena maizum kawmin nuisan hi. Hih biakinn ah kikhawm kik nuam hi.\nYelena naupaanlai-in a nu le a pa kikhen uh hi. Kum (5) a phak ciangin biakinn ah paipih pan uh hi. Tua khit zawh biakinn pai nuam nawn lo uh hi. Yelena in kumpi sangah kahin a sangkahna-ah Monday ni pan Saturday dong sangkah uh hi.\nSaturday ni a sangkahna-ah nitak nai (1) in sangtuak uh hi; inn a tun ciangin biakinn ah pai suak hi. Thu kigente a tel loh hangin a theihzawh nadingin hanciam hi. A neulai-in zong Sabbath ni kikhawm den ahih manin kikhop pen nuamsa mahmah hi.\nKikhawm nuam ahih manin a sang pai lo zel hi. Kha khat khit ciangin amah sangin a u zaw kum 13 a pha khin Oksana zong kikhawm dingin va zawn hi. Oksanna zong thukimin a nihun kikhawm dingin biakinn hong pai uh hi.\nA nu in a tate kikhawm amuh ama’n zong va zui nuam hi. Naupang dangte in kikhawm pai nawn lo ahih man in a nu zong kikhawm nawn lo hi. Pawlpi mi kimkhat in Yelena hong kikhopna lohna thu hong phawk hi.\nYelena in “ Kidona Lianpi Laibu” sim tawntung hi. Yelena in lawmnei-in biakinn ah kikhop pen nuamsa mahmah hi\nSabbath ni khat nekkhawm nei uh a, a nu in Yelena kiangah hong pai-in thudot khat nei hi.\n“Nang kituiphum khin maw,” ci-in va dong hi. Yelena in kituiphum ding a ngaihsut sawt mahmah khin a, Jesuh tungah a nuntakna buppi ki-ap dingin ngaihsun hi. Tui kiphum ni ding hong tungin tui kiphum ding hi tal hi. A kituiphumin ah a tui vot mahmah hi. A kituiphum a kipan Sabbath ni sangkah nawn lo hi. A nu in sangsiapa kiangah laikhak a, Yelena in biakinn ah kikhawm a Pasian a bia dingin ngen hi. Sangsiapa in phal a, ahi zongin Yelena in a lawmte laisinte a nungzuih kik kul ding hi.\nTu-in Yelena in Sabbath ni a sangkah ding buaina nei nawn lo hi. A khua panin tai 600 bang a gamlatna Zaoksky ah Adventist pawl sang khat om hi. Hih sangah sangkah hi; sangsap ding nei lo a, pawlpi mite khat in a sangsap ding huh hi. Tu-in Yelena in kum 16 cingkhin a, Tan 10 sim hi. Hih Adventist sangah pilsin pen nuamsa mahmah hi.\nSangsiate in thudikin sangnaupangte hehpih uh hi.\nTu quarter Sabbath School 13na sumpi in Zaoksky Christian Sang puah nadingin kipuak ding hi. MUC in Rakhine gam, Lanmadaw khua a pawlpi huang puah nadingin kipuak ding hi.


url: =6. NGAIHSUTNA MAAN LO HOIHLOHNA – FGA Tulsa\n6. NGAIHSUTNA MAAN LO HOIHLOHNA\nFebruary 6, 2019 Comments Off on 6. NGAIHSUTNA MAAN LO HOIHLOHNA Zokam FGAIM\nTu-a na omna muna na omna hang leh, tu-a na dinmun na hihna hang pen na lungsim a luahden ngaihsutna-in nang hong ukdan tawh kituak ahi hi. H. Banks in, “Lawhcin nadingin siamna leh cihtheihna zah mahin lungsim puakzia poimawh hi” ci a, Albert Einstein in, “Ngaihsutna lungsim a dam kei leh a hoih ngaihsut khiat theih hi lo hi” ci hi.\nA kim a kiang-a thu hoih lo a ki-uksak mi in na khempeuh a haksa lamin ngaihsun a, tu ding kim lai, a tut khialh ding lau ahih manin tu loin dingden hi. Misi tamzawte pen lupna tungah si cih thei ahih manin lupna tungah ihmu ngam lo mi om thei hi. A haksa lama ngaihsutna zat hoihlohna tampi om hi.\nThukhensatna hoih bawl haksa\nNa khempeuh a haksa lam bekbek-a a ngaihsun mi in ngeinaseh/zongsat (habit) in neiin, taikhiatsan haksa sa mahmah hi. Nasep nading mun leh hun hoih hong tun ciangin zong a haksatna lam bekbek ngaihsun a, hun hoih/ lem pen haksatna a behlap danin ngaihsun zawsop hi.\nMidangte adinga hun lem leh meet theihna pen, a hoih lo leh a haksa lama a ngaihsun mite adingin lawhsapna leh minsiatna a ngahsak ding danin tuatin, lawhcin sawmna leh hih theihna zah a sep sawmna om lo pah hi. Lawhcinna pen bang hi mawk a le? US President minthang Abraham Lin- coln in, “Lawhcinna pen thalawpna kiam het lo a lawhsapna pana lawhsapna dang phutsuak ngamna-ah om hi” ci hi.\nA hoih lam leh a baih lama a ngaihsun mi in lawhcin theihdan ngaihsun a, lawhcin nading haksatna phutsuak a kisamte kician takin mu thei hi. Tua manin, hun haksa hong tun ciangin hangsan takin maingat ngamin, hun maan takah thu khensatna hoih bawl thei hi. Ngaihsutna maan lo a neite in lawhcin nading kongkhak kikiukiu pen thalawp taka hon sangin, bengngong leh haksatna a tun ding bekbekin ngaihsun uh a, siatna a tun ding leh manphatna nei lo dingin ngaihsun uh hi. Ngaihsutdan maan lo pan kidophuai mahmah hi.\nNgaihsutna hoih lo kilawh theih\nNgaihsutna kibangte in kikholhkhop nuamsa uh hi. Tua banah, na khatpeuh a haksatna lam bekbek a ngaihsun mi in midangte tungah tua bang ngaihsutna hoih lo lawh nuam mahmah hi. Nupa kilem mahmah, kum tampi a kiteng khinsate pen a gamtatzia uh, deihdan, duhdan leh a mel mahmah zong kibatna nei uh hi. Tua bang mahin, mi gi lo mahmah khat in nuntak hoih lo hong lawh thei hi. Tua bang mi kiangah na omden leh, thu hoih sangin thusia na bil in tam zazaw ding a, mi hoih sangin mi gi lo tam theizaw-in, leitung pen tua bang mite gen banga a siacip dana tuatin, na hoih sep ding na lungkia ding hi.\nHaksatna theihtel haksa\nInn tung vang neucik zong a haksa lam-a a ngaihsun mi adingin midangte sanga kaamsiazaw dana kingaihsut theih hi. A bawlphat ding zong na val, tawlhuai leh cimtak- huai suak lel hi. Mi pawlkhat te’n nuntakna pen haksatna leh mangbatna bekbek tawh akidim danin ngaihsunin, thuciin khat, “Na khempeuh pen a kimuhna sangin haksazaw a, a bawlhoih nadingin ngaihsut pakna sangin hun tam beizawin, buaina khempeuh a hun loin hong tungden hi” cih ahi hi. Hih banga a ngaihsun mite in thukhensatna maan bawl thei lo uh hi. Bang hang hiam cih leh, a maan khempeuh neucikin mu uh a, a maan lo leh a hoih lo khempeuh lianpi in mu uh hi. Bawlphat a baih laiin bawlpha pah loin koihkoih uh ahih manin hong lian semsem hi.\nLametna beisak hi\nMai lam hunah lametna nei lo hi-a a kithei mi in thahatna nei lo hi. A sia lam a ngaihsun mi in a upna siasak a, a lametna beisak hi. Tua in tawlnga loin damdamin a lungsim ne sia a, a tawpnaah bangmah sem zo lo leh sem thei lo dingin puksak hi. Sep ding leh tupna (goal) a neih sam hangin, a lawhcin hun cianga lungdam nading leh manphatna sangin, a lampi- a haksatna leh buaina tuamtuam om dingte thupi- ngaihsutzaw ahih manin, a nasepna-ah lawp lo a, lawhcing dinga lametna neu semsemin, lawhcing lo takpi hi.\nKhualaka suangneu sawm lakkhop ding pen a sia lamin ngaihsun leng – suangneu hoih lo tawmkha leng, a tawm dinga ka kunsukna lamah ka kawng heksak kha leng, sawm mu zo kei kha leng…. ci mawk lehang, i lawhsapna pen khualaka suangneu sawm om leh omloh lam hi lo ding a, eima ngaihsutna lamah hizaw hi.\nMikangte in, “Possibility or impossibility does not depend on the size of your goal, but, its depends on the size of your faith. Keep faith to make everything possible” cih kammal hoih nei uh a, i tupna pen a neu leh liat lam hi loin, i lungsim i ngaihsutna pen a kisamzaw ahihna thu na mucian mahmah uh hi.\nTun nading mun tun theihlohna hi\nA sia lama ngaihsutna a nei mi in a kim le pam muhdan hoih lo nei a, a sawt ciangin amah leh amah zong bangmah lo danin kingaihsun hi. Na hoih a lamet tam lo mawk ahih manin a ngah zong tam lo hi. Na thak leh ngaihsutna thak kihilh leh a dawnna pen :\n* Lawhcing tuan kei ning. * Tua bangin kuama’n sem ngei kei. * Amah loin zong sem thei lel ing. * Nei zo ke’ng, sem zo ke’ng, man siang nai lo hi’ng. * Kei bek i sep ding hi tuan kei…. cihte ahi hi.\nLam khat lamin gen leng, mihingte pen i kingaihsutdan pen i hihna na hi hi. I sawm kei leh a mun kitung thei lo hi. A sia lam a ngaihsun mi na hih leh na gal lauhuai pen nangmah na hi a, nang le nang a kiniamsak na hi hi.\nNuntak nuam ngei lo hi\nMihing nuntakna pen khualzinna lampi bang hi a, a sia lama a ngaihsun mi pen a nuntak khualzinna-ah mawtaw a gui/ kham bang ahi hi. A mailam hun pen lungkiathuai hi- in thei ahih manin tuhun panin haksatna thuak khol hi. ‘Na khempeuh a hoih khin a na ngaihsut leh muhloh a nei na hi hi’ cih ngaihsutzia nei a, hun haksa hong tun ciangin vensak ding dan ngaihsun loin, bawlphat theih vetloh hong tung danin ngaihsunin, vensak sawm lo hi. Tua banah hun hoih ciangin zong a lungnuam tuan lo hi.\nA ngaihsutna pen haksatna lam ngah a, haksatna mah a piakhia ding bekin kigingkhol mawk ahih manin a laigil nuntakna-ah haksatna om tawntung a, tua in nuntak nuamsak thei lo hi. Mualsang tunga a kahzel naupang in zing a thawh ciangin a ging ngaih mahmah vuuk cim za a, a omna mun a vukcip ding bekbekin ngaihsun ahih manin sih ding lau mahmah hi. Ahih hangin a\nmakainu in, “Ni suak in galkhat lama vuuk tuisak a, tua in vuuk kicimsak ahih manin tua vuuk kicim ging hi. ‘Na sih nading ni’ hong theisak hi loin, nang adingin ‘ni thak’ hong suak hi, cih hong theisak hizaw hi” ciin hilh hi.\nBilly Graham in, “Nopsakna leh hamphatna in haksatna zahin mi seek taktak lo hi” ci hi. Haksatna pen hong tungden a, ahih hangin a tawldamhuai lamin ngaihsunin, leitungah i om sung teng a om ding ahihna leh vensak theih leh zawh theih zong om hi, cih ngaihsun siamin zawh theih nading zong ngaihsun leng (i zo khin kei zongin) nuntak nuam takin i nungta thei ding hi.\nZolaiding : 7. LAUNA BANG HIAM?(Khen II Na)\nSource:NUNTAK MANPHAZAW TAWH LAWHCINNA (T Sawm Lian)\nKHEN-I:LAWHCINNA KIPATNANuntakna Manpha Tawh Lawh CinnaT Sawm Lian\n2. KISAM KISAPNA July 7, 2019\n21. HUN A KIMAWK BEISAKNA HANG June 30, 2019\n20. HUN KIMAWK BEISAK May 26, 2019\n19. HUN Khen- V May 5, 2019\n18. BANGCI BANGIN April 28, 2019\n17. TUPNA MUN NEIH A MANPHATNA April 21, 2019\n16. TUPNA MUN April 14, 2019\n15.Muhkholhna a taktak suaksak April 7, 2019\n14. MUHKHOLHNA A NAWNGKAISAKTE March 31, 2019\n13. MUHKHOLHNA (Khen III Na) March 24, 2019


url: =Tulaai leitung Thuthang Tuamtuam Updates September 18, 2014 :: ZOMI DAILY\nposted on 19 September 2014 at 9:46 am Lomkholna: Khawmpau, Myanmar, News, World, Zomi\n· Kawlgam-Thailand gamgi Tachileih khuapi ah September 17 ni nasiatak in guahzuvat ahihman in tuikhang a mi 3 tui in ataih ban ah micimawh 10,000 vaal om in inn le lo tampi tui in tuumcip hi. Tuikhanna hang in Thailand-Myanmar kikawmna leipi gamnih thukimna tawh September 18 ni in kikhakcip phot hi.\n· President Obama in IS migilo te dozia ding ageelna Secretary of State John Kerry in September 17 ni in Congress ah pulaakhiatna nei a atom in leitung gam 50 tawh vanlam pan zialding, Syria gamsung a te Syria kumpi do a thautawi tapongte gaalvan kicingtak pia in gaaldozia sinsakding tuakhit ciang IS zialsak ding ci hi. Tuaban ah Iraq gam a leuleu te peen Iraq gamsung a IS te do thautawite panpihding ci in genkhia hi. HIh tawh kisai in Hlutdaw pawlkhat phun nengnung pian uhhi. Ahizong in Syria gamsung a kumpi langdo thautawi tapongte gaalvan kicingtak a huha gaalkaap zia sinsakding tawh kisai in Parliament dawl nuainungte in September 17 ni in thukimna ngahkhin uha, September 18, 2014 ni in Parliament dawl tungnung ah khensatna neiding uhhi.\n· China President Xi Jinping leh India Prime Minister Narendra Modi te India gam New Delhi khuapi ah September 18, 2014 ni in kimukhawm uha, nam 12 thukimna na suaikaai khawm uhhi. HIh thukimna sung ah athupi peenkhat in ahihleh China te in India gamsung ah $20billion tawh sumbawl ding cih ahihi. Tua ban ah gamnih kikaal gamgi buaina zong nasiatak kikum uha, daaitak leh oltak in asawtlo in buaina teng vengding ci in anih un thukikup maciang genkhawm uhhi.\n· Australia gam thukante in Australia gammi AU sung ateeng IS migilo makaai zalian khat in Australia gammi khatpeuhpeuh macip in IS dialkhai tawh tuun in ngawntanding ci in AU gamsung aom IS nautaangte thupia hi cih thu kumpi tung zasak uh ahihman in Sydney khuapi sung September 18, 2014 ni phalvaakma in Palik thautawi 800 in nasiatak buluh ngeekngeek uha, mi 15 mankhia uhhi. IS lubawk ding a upmawh AU gammi Omarjan Azari kum 22 tuni in thukhen zum ah thu kidongding a AU gamsung a IS gamtatsawmzia thukante muhkholh zuau hilo ahihna ongkilangding hi ci in PM Tony Abbott genkhia hi.\n· Africa gam sung ah Ebola natna lungno abeimang nading ngimnatawh UN Security Council te in thukikupna September 18, 2014 ni in neiding uhhi. Tuamun ah US thupuakluut zato pawlkhat lam in Siavuan hoihte leh zatui zaha tawh nawhtak a delh kawikawiding cih mee tangtawh thukimna lading uhhi. Hih natna abeinading in atawmpeen sum $1billion zatkuul ci in WHO te in genkhia uhhi.\n· Ukraine kumpi te leh Russia deih tapong tekikaal kilemna abawlzawh uh kidona omkik in Ukraine gaalkaap 12 sikik ahihman in Ukraine President Poroshenko in Russia gamgi a om Ukraine gaalkaap thauzangno kaaikik ding in September 17 ni in thupia hi. President Poroshenko in US Congress ah thugenna September 18, 2014 ni in nei a, tuama kha 4 laai a US ten sum $70 million tawh huhding acih asiik kawm in gaalkaap tha mahmahtawh onghuh un ciin ngetbeh hi. Hih $70 million vaai ah avekpi in piakhia pahlo in $46 kipiaphot ding a President Obama in tuzawh asawtlo in ongtaangko khiading ci in US Congress a zaliankhat in Associate Press thukante kiang ah genkhia hi.\n· Kum 300 vaal sung Britain (or) United Kingdom-UK khutnuai ah nuamtak in akhuasa Scotland te gamtuamding huai maw huailo cih mipi in mee tangtawh teelna September 18, 2014 ni in kipan ta hi. Tuciangciang thuluang zia ah tuamdin huailo acilam meetang tamzaw pian ci in endik te in pulaakkhia uhhi. Mipi 4.2 million in meetang piading uha, September 18, 2014 nitaak nai 10 ciang kikhak ding hi. Scotland gam tuamdinmaw dinglongding mee kingahdaan September 19 niciang kitaangkokhia ding hi.\n· IS migilo te in US gami 2, Britain mi 1 angawngtan khitciang Britain te US te huh a Vanlamtawh IS te ongdo leh thatding ci a apu laakkhiat uh thukan Alan Henning khitciang September 18, 2014 ni in Video khat khah khia leuleu uha, Lingmaw color puan asilh Britain gammi thuthak kaaikhawm John Cantlie thu genkhia sak uhhi. IS migilo te lim kimulo se a “ Banghang in kei leh thukan dangte US leh Britain kumpi te ongpampaih sehiam” ci in thugen sak uhhi.\n· French President Francois Hollande in Iraq kumpi te in ongngetna tawh kizui in Iraq gam a IS migilo te vanlamtawh azialding French gaalvaleengte kakuansak ding ci in September 18, 2014 ni in pulaakhia hi. Ahizong in leilam donading gaalkaap kapai sakkeiding hi ci in behlap hi. IS migilo phualteng telsinsen takteh Beltung khiat kakipan pahding uha sawtnawkenteh ci in genbeh laai hi. US te in tuniciangciang 170 vei Beltung khiatkhin ta uha, leitung gam 50 in panpih in nasepna zong ahiciangkhat kineikhawm ci in US Secretary of state John Kerry in September 17 ni in Congress ah pulaakhia hi.\n· Iran gamte Nuclear vaai tawh kisai Leitung gamthahaat gam 5 te in September 19 niciang Iran tawh nasiatak in kikupkhopna US gam ah neikhawm ding uhhi. HIh mun ah thukikupna anuamzaw ding ci in US palaai te leh Iran palaaite September 18, 2014 nikaai lam in Washington DC munkhat ah kihuau ding uhhi.\nCipak ni ei\nNai 2 sung na ihmupak ning in nasep vakuan kik ning. Zingciang kithu zakik ni maw guai. Khialhna aomkhaak aleh ngaihdam bawm ah maw.\nPrevious: Thucinh Thutang (I)\nNext: Pi Cin Khaw Dim (VC. Mang’ Tuunnu)


url: =Tuhun banghun hiam? ~ T. Sawm Lian :: ZOMI DAILY\nposted on 7 March 2017 at 3:00 am Lomkholna: Article, Sawmlian\nLeitungah tuhun a zang siam lo mihing pen mi’ picing leh mi’ lawhcing suak ngei lo hi. Tuhuna mipil, misiam, leh mi lawhcing i cihte pen nidang pek pana ‘a tuhun uh’ a zang siam, a tuahkhak ni leh hun hoih leh manpha taka a zang mite ahi uh hi.\nKhristian nuntakna-ah zong tuhun pen bang hun hiam? cih kankan ding, lungngaihngaih ding kisam hi. Tuhun pen bang hun ahi hiam? tawmkhat enkhawm dih ni :\nPilna siamna hun hi\nMi pawlkhat in naungek a nu sung panin a suahkhiat ciilin a picin ciang pilna siamna a neih nading deihsak lua uh ahih manin, a khut ah laikung humsak pah uh hi. Tuhun pen pilna siamna lo tawh mi bat zawhloh hun, mi neih bang neih zawhloh hun, mi nuaia omna hun ahi hi. Tua bang hunah mite in pilna simna pen zontheih zonmawhin zong uh a, tua pilna siamna a neite kithupingaihsut a, tuate cihna lamlamah, a cihna bangbangin leitung pai hi. Pilna in leitung uk hi.\nNa ngaihsun ngei hiam? Numei ahih uh hangin – Daw Aung San Suh Kyi, Sonia Gandhi, Margaret Thatcher, Angela Markel, Oprah Winfrey, Hillary Clinton-te pawl pen thatang hatna lam tawh nasem hi leh koimah pi tung lo ding uh hi. A pilna, a siamna uh tawh amau sanga thahatzaw leh lianzaw tampi in a nung uah zuiin a sawl bangbang na sem hi.\nKhantoh hun hi\nA ni-ni, a kha-kha in mimal, innkuan, khua, leh gam khangto hi. Neih le lam, sum le pai, vanzat tuamtuamte ahoihzaw kibawlkhiain kinei hi. Nek le tak, tui dawn ding kisiangthosak semsem hi. Nidanga a khangto lo gamte hong khangto-in, hih khantohna-in leitungah lamdanna tun hi. Khe tawh khual a zin thei zelte mawtaw tawh pai ziahziahin, hun sawtpi khualzin nadinga kizang pen vangleng, mawtaw, meileng etc. hat mahmahte tawh kitung ziauziau hi. Mun gamlazaw a omte laikhak nadinga hun sawtpi a kizang zel pen, tuhun ciangin mobile phone khawng tawh kihoin, lai kikhak theih ta a, internet tungtawnin sum tawmcik beiin leitung langkhata omte tawh lai kikhakin, kihona leh, mel kimu thei hi. Galvan hoih nono, mitphiat kala leitung vut le vai a suaksak thei ding bang om hi. Tulai US in galvan a bawlte bang hoih lua kisa vanleng a heek om lo khawng tawh galsimin, nidanga kithei ngei lo galvan hoih leh technology hoihnono tampi om ta hi.\nZomite zong khangto-in, Computer sunga koih ding Lai Siangtho Tedim kam, Mikang kam, leh Kawl kam tawh a kigelh bang kinei ta a, tua banah Tedim Lai Siangtho mobile phone a koih ding zong kinei ta hi. Zomi Elecronic Dictionary zong kinei ta hi. Ahih hangin khantohna tuamtuam a zangkhial tampi om veve hi. Tuhun i zatzia leh leitung khantohna a kituak hiam? I nuntakna pen tuhun nuntakna adingin bangci bang i sa hiam? I lung a kim hiam?\nUtuta gamtat hun hi\nLeitung khantohna tawh kitonin mihingte, i utdandan leh sepnop hong kilamdang a, tua tawh kizuiin kigamta hi. Lawm le gual kikholhkhop sangin khat le nih bek a om nopsakzawkna khawng hong piang hi. Kisuakta lua ahih manin pawlkhatin kizangkhial zawsop hi. Nu le nu, pa le pa kiteeng/omkhawm cih bang Zomi sungah zong kiza ta hi.\nLeitung nuntakna-ah Pasian zahtakna tam nawn lo hi. Duhhopna, huaihamna, leh a kilawm lo tuamtuam sep le bawlna, pumpi ci le sa nopsakna bek a deih, tuabang a om theihloh cianga lungkia leh beidong tam mahmah ta hi. Tua bang mi beidong mah le mah kithat (suicide) hong khang tektek hi.\nPawlpi sungah zong amau utdandana a kalsuan nuam kitam lua ta ahih manin pawl sungah buaina tam mahmah hi. Tuhun Khristian nuntakna tampi pen, tuipi tunga tembaw a hawl om lo tawh kibang hi. Pasian thu sangin kim le pam a buaipih, lungkimloh nading a zong teitei kitam mahmah hi. Lai Siangtho tawh kituak lo liang ahih kei leh makai te’n hoihsa-a a vaihawmna uh zuihsiam pen Khristian maan taktakte hih ding ahi hi. Pumpi nopsakna bek deih mana buaina tam mahmah hi. Lai Siangtho in utdandana gamtatna in Pasian thu tawh a kituak kei leh nidang ciangin gimna leh dahna thuak ding thu gen hi (Luka 6:24-25).\nHun nunung hi\nTu hun pen hun nunung hi. Sawltak Paul in Timoti kiangah – Nitawp ni hun pen a lauhuai hun hi ding hi. Tua hun ciangin mite in amau angsung ding bek ngaihsunin, huaihamin, kisialin, kihisakin, mi zahko-in, nu leh pate’ thu mang loin, lungdam theihna mel nei loin, biakna lungsim nei loin, mi khual loin, hehpihna nei loin, mi gensia-in, ngongtatin, kihtakhuai-in, thuhoih deih loin, ciampelin, thu khual loin, kiphasak gawpin, Pasian don loin, pumpi nopsakna bek deihin, biakna thu a puatham teng zui napi-in biakna hangin vangliatna thu a omte deih lo ding uh ahihna thu kiciantakin na gen hi (2 Tim. 3:1-5). Nungzuite in Jesu kiangah hun nunung, ama hong pai kik ding ciangin bang thu piang ding hiam? cih a dot uh ciangin Jesu in, kamsang zuau tampi a pian ding thu, gam khat leh gam khat, kumpi khat leh kumpi khat kidoin, kialpi tungin, ziin a lin ding thu na gen a, tua pen Ama hong pai ding hilhkholhna ahihna thu gen a (Mat 24:3-8), tuate hong tun khit ciang beina hun, amah hong pai kik nading thu gen hi (Mat. 24: 14, 29).\nAhih leh, hih atunga a kigen thute a tung lo bangzah om hiam? Huaihamna, kihihsakna, ngongtatna, cihtaklohna, kiphatsakna etc.. te pen tuhuna leitung in a buaipih penpente hi a, moral reformation committee kibawlin bang teng sem ta mah le uh, Jesu in leitunga piang dinga a genkholh hi mawk ahih manin bangci mahin hih thei taktak tuan lo uh hi.\nKidona, kialpi, leh ziinlinnate e le? Arab spring kici, Arab buainate khawng e, ahih kei leh Iraq leh Afghanistan buainate e?. Iran nuclear hangin middle east ah buaina om kik ding lauin mipilte buai mahmah uh hi. Africa gamah mi then bangzah hiam ann nek ding neihloh mana sidente khawng! Tuhun leitunga gam hau leh pilna sangpenpen a kingaihsun America gamin huihpi leh tuikhang hangin gimna bangzah ngah uh a, ziinling lama siamna sangpenpen a nei Japante ziinling hangin mi bangzah si hiam? ngaihsun dih ve.\nHun hoih hi\nHun nunung a mite a ut bangbanga gamtat hun pen Khristiante adingin hun hoih ahi hi. Ni tawp ni ciangin thu tuamtuam hong tun ciang Topa tungah huhna a ngen khempeuh in hotkhiatna ngah ding hi (Sawl 2:21). Hun nunung ciangin Pasian in eite hong khualna-in ‘hotkhiatna’ i ngah nadingin leitung pianma pekpan a teelsa Khris eite kiangah hong lak pan hi (1Pet. 2:21). Mi kihhuai, mi mawh, mikhial, sihna a thuak ding kimlai hong hongkhia ahih manin mi hampha i hi hi. Bawlsiatna tuamtuam pana a tawp donga thuakte in hotkhiatna ngah ding uh hi (Mat. 10:22, Luka 21:14). 2 Kor. 6:2 sungah, “Hun hoih a tun’ ciangin note hong ngetna ka hong ngai a, ka hong hotkhiat ni ding ciangin note ka hong hu hi,” ci hi. Cidama Pasian i phat theih lai, ama adinga i sep theih laiin phat ni. Tuhun pen hun hoih leh hotkhiatna ni ahi hi.\n“Jesu hun lai pek nangawnin mite in hun nunung ci uh a, Pasian hong pai tuan lo hi” ci het kei in. Pasian in a seh hun kuamah in thei lo hi. Topa adingin ni khat leh kum tulkhat, kum tulkhat leh ni khat a kilamdan luatna om lo hi (2 Pet. 3:8). Tuhun thupiangte leh leitung paiziate, nisima i zak thute ngaihsun dih ni. Lai Siangtho hong gen, hun nunung ciang piang dingte hi mai lo hiam? “Mi pawlkhatte ngaihsut bangin Pasian in a kamciam a hong tangtungsak hi zenzen lo a, eite i vekpiin, siatna i thuak ding a deihloh mana kisiik ding hong deih mana hong pai lo hi a, hong khualna hang hizaw hi” (2 Pet. 3:9). Pasian in ‘chance’ hoih tak hong pia hi. Ei nuntakna pen i sep zawh man leh i ngaihsut siamna hanga a nungta i kisak khak ding lauhuai hi. Hun hoih i neih laiiin i kisik kei leh guta te’n mi neihsa, a theihloh kala a guk mah bangin i theih kholloh kalin Topa hong pai ‘Ni’ hong tung ding hi. Thupil khatah, “Zing cianga si dingin kigingkhol inla, kum zakhat nek ding sepkhiat sawm in” a cih mah bangin, Pasian hun leh ni thei lo i hih manin kiginkholh kisam hi.\n(Kum 2011 February ni 9 ni a ka gelh, themcik ka behlap hi – TSL)\nPrevious: Cikha ah Phone Line ki ngahta ~ Zingsol\nNext: President Trump in “Travel Ban” athak letmat thuhna neikik leuleu ~ ZD


url: =Cidamna - Zomi Adventist Innkuan\nMission vanleng in, ka lawmpa, Indonesia gam Papua, mualbul khat ah tuaksak hi. Kumkhatsung, gospel nasep nading mun mualsangtung kakahtoh ma un, van leiding tuamtuam te leiding in, khuasungah ka lut uh hi. Sumzong kinei khollo mah leh, ဈေး sungah kadeih thupi pen in: သံပုရာ-hing ipkhat. သံပုရာ ka duh mahmah uh a, mual sang tungah omlo ding zong ka thei sa uh hi.\nKaalnih khit, mualsang tung, Tinibil kici khua ah, Zeisu thu gendingdaan thei mel lo in ka tunguh hi. 1000 Missionary Movement te kiangpan, kihilhna ka sangkhin zo uh a, khua-ta khat ah ah hong kipuak a, khua mite in, lungdamthu bangci lawpsak theiding cih te khawng zong, lampi ka muzo kei uh hi. Cih na’ng theihloh ciangin thungen ding cih thu ka phawkkik uh a, thu ka ngen uh hi.\nKhua-ta te khat khit khat ka vak kawikawi uh laitak, papi khat hong pai in, a tanau te Marius kici mittaw khat, hong etsak un hong cih ciangin, tuapa innah pai in, tunung kumnih laipek panin, a mit tawtna a hangthu ka dong uh hi.\n“Thei kei ing” ci in, hong lupeisan lel hi; ginneilo a, a piangvat hi,” ci hi.\nKhuapih te in bel, pelh hetlo dingin, ngawh khat nei uh hi. Dawi gilo ngawh uh hi.\nMarius leh a innkuanpihte in huhna ngen mai uh hi. Zatui leh thungetna mah mah lunggulhpen uh hi.\nKa lawmta un cihna’ng mahmah ka thei kei uh hi. Inn ah ciahphot in, Topa aw, ko nasep kipat theihna dingin lampi hong honsak na hihleh, na lamdang hong lakin,” ci in thu ka ngen uh hi.\nသံပုရာ ippi khat mualpang pan ka lei uh, ka phawkkik uh a, doctor hi lo mah ta leng, သံပုရာ pen, zatui namkhat cih, ka thei tei uh hi.\nMarius inn ka va hawh uh ciangin, zingsanglam သံပုရာ pumkhat ta keng in, phelnih suah, a tuisuuk in, thungetna tawh Pasian ap khit teh, a mit sungah malkhat taak in, thungen kik leuleu ung. A nitaak ciang zong, Marius kiangah baangin thu ngetsak, oyH k&mtui mah a mit sungah taakkik cih bangin ka hih den uh hi.\nTuabangin zingsangsim, kaalkhat sung ka hihsak uh hi. Ki lamdang mel lo a hih manin, lungkia in khawl dektak ung. A hih hang kaalnih khit ciangin, Marius in, khuavak vaang ka mu thei ta hi hong ci hi. Tha ngah mahmah in, thu ka ngenpha semsem uh hi. Khakhat khit ciangin, Marius in themcik muthei ta ing, ci in kiko hi.\nTua ni mahin, ka သံပုရာ uh bei lian hi. သံပုရာ a beilam, Marius ka theisak ngam kei uh hi. We just told him, “Tu pan kipan, a tuamdang khat in kibawl ding hi hang, ” ci in thungetna bekmah ka zang ta uh hi. Nikhat nihvei ta Marius a dingin thu ka ngen uh hi.\nNipi kaal tamsimtham khit ciangin, Marius, a inngei ah, losung peuh en en in om ka mu uh hi. Suakta takin lam na siau keei hi. Khua mu ta ey! Marius in, siang sinsenlo mah ta leh, ka nuntak khop na’ng mu thei ing ci hi.\nMarius nuamlua a, khuapih te kiangah, Zeisu in dawi gilo te hawlkhia in, khua hong musak kik hi ci hi.\nHih thu in, lungdamna thu ka tangko na’ng in, lampi hong honsak hi. Mualtung teng khempeuhah, thu kizeel a, mite’n thungetsak ding leh, zatui kibawl na dingin hong sam ngeingai uh hi. Hong sapuh ciangin, “pastor” leh “doctor,” ci in hong sam uh a, pastor leh doctor khat zong ka omkei uh hi. Laisiangtho kasin nuam mahmah uh hi. Ka thungetna uh hong kidawnna hi a, mi 7 ki tuiphum uh hi.\nLeitungah a gamla pen na mun a hi, Indonesia gam mualdawn ah lungdamthu a kizelsak nong panpihna uh sumpi te hangin lungdam kong ko uh hi.\nLaigelh Ceren Wuysan, Andrew McChesney kiang ah a kigen bang.\nCeren manglai in Karen.\nCeren in 2016 kumin sangnaupang Pasian nasempa khat hi 2016.\nTu’n theology sangnaupang, Universitas Klabat, Manado, Indonesia.\nNa inn vuah သံပုရာ tui mitza in zang kei un.\nPrev post LESSON 6: KIPUMKHATNA LIMCINNATE\nNext post LESSON 7: Buaina Hong Om Ciangin


url: =UNHCR zumpi pan UN Card piak ki phalnawn loding :: ZOMI DAILY\nposted on 21 July 2016 at 7:31 pm Lomkholna: Malaysia, News, Refugee, Sawltak, Zomi\nMalaysia UNHCR zumpi panin gambeel hihna a ngen Applicants te tungah UN Card ki piasak nawnlo khading hi ci’n Malaysia Minister khatin genkhia cihthu Malay Mail Online te’n 20 July ni in hong suakkhiasak uhhi. Tua agenkhiapa pen Prime Minister’s Department ah asemkhat hi a, Minister Datuk Seri Shahidan Kassim ahihi.\nMinister pa’n a genbehna ah tuni hih UNHCR Card vaitawh kisai Cabinet panin khensatna kineita a, hih UNHCR Documentation tawh kisai Immigration Department leh Home Ministry te in honglen tading uhhi cimawk hi. Abeisa hunsung ah UNHCR panin UN Card apiak uhpen Malaysia kump in theihpih khalo ahih manin, tu in Malaysia kumpi khutnuai ah akoihsawm uh ahihi.\nCard apiakhia peuhin omnading leh nekding zong apiakding uh hi a, ahi zongin hih Refugee tepen bangmah panpihna kipialo ahih manin Malaysia gamsung ah nektawmzong in vaksuk vakto uh a, gammi te nawngkaisak mahmah hi ci’n Minister pa’n Reporters te kiangah Putrajaya International Convention Centre pan agenkhiat ahihi.\nTuaban ah hih mite pen Refuge taktak maw cihpen UNHCR tebek ii khensattheih hilo a, Malaysia kumpi tezong akuppih kulding h cihzong genkhia hi. Tua ahih manin Malaysia UNHCR zumpi panin kumpi te theihpihna, kuppihna omlo in UN Card apiakhiat uhpen thumanlo hi cihzong genbeh hi.\nBanghanghiam cihleh hih gamsung ah UNHCR te huhna agen khempeuh mihoih hikhinlo theihi. Hong paikhiatna gamah migilo zong hithei hi cihdong in genkhia hi.\nTua hi a, Minister pa genna ah UNHCR zong Card apiaknawnloh nadingin thu kipiakhin a, apiak teiteilai uhleh asepbang un thu kibawlding hi ci’n genkhiamawk hi. “Zomi Quavadis” Zomi te koigam koikuam zuantading??? ZD Sawltak #zomidaily\nPrevious: Siang ah Hong khawl Aw ~ Thawnpu\nNext: Mihaute’ Hauh dan thusim (3) ~ Mungpi Khupson


url: =Nu leh Pa’ kiangpan Laikhak – 3 :: ZOMI DAILY\nNu leh Pa’ kiangpan Laikhak – 3\nposted on 5 February 2016 at 9:43 pm Lomkholna: Article, Paukhankap\nBoihno, dam ni teh maw! Ko zong damkim ung!\nCidam tak in na nasep sem thei dingin hong lam en ung.\nPhone tawh nong hopih ciangin na Pa in hong thu gen te mang ngilh kha kei in maw.\nMi’ inn khawng ah na hawh ciangin hoih tak in om hithiat in. An anek laitak uh ahi leh zong an kuang kiim khawng ah om in ki lehleh ke’n la, na maingap manin pai phei in a meh khawng uh ciap sak mawk mawk kei in! Nagil a kial mahmah leh zong amau innkuan kham ngak in la, tua khit ciangin ne pan in!\nMi pawl khatkhat te pen a nuih uh ciangin deih tak in nui lualua uh a, lamka khat khat bang ki za thei liang hi. Ciamnuih khawng aki gen ciangin nuih dingmah hi a, nuihzak na aom leh zong maipuam bekbak in om kei in! Ahi zongin na nuih ciangin ngaihsut na nei lo mite bangin nui lala, nui lualua ke’n maw! Mi’n hong en neu kha ding hi.\nKhat peuh in thu agen ciangin a thu gen man khit ngak in la, tua khit ciangin na gen nop aom leh gen pan in! Mi thugen laitak botsak in mipau ngai lo-in tuh kha peuh mah kei in!\nNalawm thei ding hive cin! Aheh ciangin na hih ngawh in, a tawi bangbang khawng lei den na mawk mawk hi. Tua bang gamtat pen hai gamtat hi-in, mi muhna ah zong et lawm hethet lo hi. Sia Thawngno in, ” Ama na sep ( bawl ) tawh a ki tawng te pen mihai hi, ” ci hiven. Na heh mahmah zongin na neihsa van leh na te khawng susia ke’n. Mi’n mihai hong ci kha ding hi!\n“Mi’ khilhna, mi’ mawhna te hong kidot kei leh gen gen se kei in! Hong kidot leh zong tawm khawng gen in maw. Ahi zongin nang’ khilhna, nang’ mawhna aom leh gen tuak ahih leh gen in la, hong kidot khak leh avekpi-in gen in!\n“Mi’ hoihna, mi’ siam na te hong kidot loh hangin gen tuak ahi leh gen in, khat peuh in hong dot khak leh avek pi-in gen in! Ahi zongin nang’ hoih na te, nang’ siamna te hong ki dot kei leh gen kei in la, hong ki dot khak zenzen leh zong tawm cik bek gen in!”\n”Tua hi leh mi tawh kipawl thei in, na om na peuhpeuh ah nuam sa ding hi teh!”\nHont it tawntung,\nNanu leh Napa\nPrevious: Kawlpi ah Electric mei nibup (24 hours) ki zangthei tading\nNext: US gamsung khualzinna pawlkhat – 35\nKalaymyo ah Pasian nasem Pastor khat numei buanvai tawh thu kibawl


url: =Akigawmkik Zomi Kipawlna (Zomi Reunification Organization) Tangthu - Laibu Saal\nHome > Thuluui/Articles > Akigawmkik Zomi Kipawlna (Zomi Reunification Organization) Tangthu\nAkigawmkik Zomi Kipawlna (Zomi Reunification Organization) Tangthu\nGamsung thu tawh kisai Thului:\nBritish te' khut nuai i tun ma in, Zo kici minamte kithehthaang nailo a, ama suahtakna bulpi sungah nopsa in, Zo gam le Zo mite gamdang mi' ukna nuai ah om ngei nailo uh hi.\nAhi zongin British gamkekte in India kum 100 le Kawlgam kum 50 sung a ukkhit ciangin, Zogam zong lei kiu le lei maitang tuamtuam pan galkap thu tawh hong lutsim in laak hong kipan uh a, Zo mite British te' khutnuai ah hong koih banah Zo gam le a sung a om mite khen thum hong suah uh hi. 1890 kum in, Nisuah nalam a Zo gam pen Kawl mite' ukna nuai ah koih in, Nitum nalam a Zo gam pen Bengal te nuai ah ki om a, a laizang le saklam gamteng pen Assam te' nuai ah hong koih uh hi.\nBritish te in Zo mite asia lam in a kibawlna uh mu gige a, a ki thehthaangsa Zo minam khempeuh munkhat ah gawmkik theih nading, Calcutta khuapi a Ford William kici na mun ah January 29, 1892 niin, Chin Lushai (ZO) tangthu suak khawmpi (historic conference) bawlna tawh thubuai vengsak uh hi. Tuni dongin tua ChinLushai khawmpi pan thukimna tua bangin kikoihcip hitamah leh, Zo mipite kigawmkik a, a mite le a gam gawmkik a, a teng kik ding uh hi cih thu hong tangtun ding lam etna beimang loin, om lai veve hi. British te a paikhiat khit a hong piangkhia gamvai tawh kisai party teng in a mipi le a gam gawmkik ding, abeisa ah Zo minam i khialhna te puahphat ding ngiimna nei uh hi.\nAhi zongin hih gamsung vaisai party te' paizia tawh tuciang dong a gah muhtheih ding bangmah omlo ahih manin, Amasapen Leitungbup aKigawmkik Zo Makai Kimuhkhopna (FIRST WORLD ZO REUNIFICATION CONVENTION) pen May 20, 1988 ni in kibawl a, tuatak ah 1892 kum Calcutta a kibawl Chin Lushai Kawmpi pan thukim nasa tawh kipawl ZO MINAM kigawmkik sak ding gamvai tawh kisai forum (political forum) khat phuatkhiat ding thukim uh hi. Hih kimuh khopna in a kikhen khamsa mitamzaw ukna nuai ah kum 100 val bang a kinengniam khinsa ZO MITE kigawmkik in kiukna khat nuai ah midang thuneite' khutnuai pan suaktakna ngah in hong thaksuah kik nading i mitkha ah hong mukhol sak hi.\nAkigawmkik Zo Kipawlna Kilamzia (Formation of Zo Reunification Organization):\nAbeisa May 20, 1988 ni akibawl a masa pen leitungbup Zo makai kimuhkhopna ah Zogam le Zomipi sunga om Party khempeuh, Kipawlna khempeuh, Association khempeuh le Khatguak atang din khempeuh ahuamkim in Zo mi' neihsa a hi hi cih bulphuh in "Aki Gawmkik Zo Kipawlna (ZO REUNIFICATION ORGANIZATION) a tom in ZORO phuatkhiat ding ki khensat hi. ZORO in a kiteel pumpi nei a, nasep zia pen Zo Zumpi (General Headquarter) ah Chairman khat tu in, tua Chairman in a naseppih dingte ahi, Nasep Endik te (Coordinators), Thuvanpi te (Seceretary Generals), Zum Nasem Huhte (Secretaries), Mi Kaikhawmte (Organizers) le a dang Zum nasemte teel ding a, ZORO nasepna (programmes) khempeuh hong taksuak sak ding hi.\nAmasa pen leitungbup Zo makai kimuhkhopna panin Zo Gam sung gamvai saina khenpi (Zone) 3 in kikhen a, Saklam Khen, Alazang Khen le Khanglam Khen cih te hi in, Zonal Chairman kici Zo Zumpi a Chairman Huh (National Vice Chairman) in makaih ding a, hih Khenpi thum a zumte ah Zum Nasem Huhte teel ding hi.\n1. Saklam Khenpi (Northern Zone) in Assam a Cachar Mualdungte, Manipur Khanglam Mualdungte, Chin Saklam a Mualdungte pan Chindwin saklam cihte huam kim hi.\n2. Khenpi Laizang (Central Zone) huam pen, Tripura i Nisuahna lam Mualdungte, Mizo Mualdungte, Chin Laizang a om Mualdungte le Sangaing Tai pan Chindwin ciang ahi hi.\n3. Khanglam Khenpi (Southern Zone) huam i cih in, Chittagong Mual Pawlkhatte, Mizo gam khanglam, ChinMualdung khanglam, Yakhai Mualdung pan Irrawady gun dung a Chin te' omna zanglei khempeuh ahi hi.\nGamvai tawh kisai kiukna ah Khenpi khat (Zone) pen khenneu (division) 5 pan 7 dong in kikhen suk kik a, tua te' nuai ah mekuang luina munte (constituency) le khua lian le khua neu pawlkhat kigawm a kilo "Blocks" cih bangin kikhen suksuk hi. Hih khenneu divisions te Khenneu tawh kisai Chairman (Divisional Chairman) in makaih in, Blocks te Block Chairman in lampi in, khualian le khuaneute zong a kiseh Makaite (Leaders) in makaih ding uh hi.Tua hi a British te sapna ah ChinLushai Gam acih Zo Gam le Zo Minamte' tenna kipawlkhawm a lamthak ding kisawm hi. Kipawlna lam ah Khenpi tawh kisai ciang(Zonal Level) nasepna kiman ta hi. Khenneu tawh kisaiciang (Divisional Level) zong tu in a kisepsan laitak ahi hi. Kumsim a kibawl ChinLushai Khawmpi ah makai kimuhkhopna pen January 29 ni kizangh a, kumsim in i theihna hong khang semsem hi. A kikhenkhia den Journal, magazine le laibuneu te zong kikhenkhia toto lai hi.\nAkigawmkik Zo Kipawlna i Tupna le Ngimna:\n* British gamkek te' hunlai a kibawlsa thu tawh kituak in a kithehthaang khinsa Zo minam te kigawmkik na ding.\n* Zo Mi hihna tawh ciaptehna ngahkik na ding.\n* Zo Gam sunga khenneu te khenkhiatna ah khialhnate puahkik na ding.\n* Zo Minam hihna athaksuahkik nading in, kumpi, thukham, anaa neihna le thusim tuamtuam te tawh kisailo Zo Minam' Suahtakna Bulpi hong ki taksuahkik na ding leh, tua pan in,\n* Zo Minam in ey le ey thu khentattawm theihna dingin hong ki dopih a, hong ki hanciam pih theih na ding.\nAkigawmkik Zo Kipawlna (ZORO)  Phualpi Zum:\nChairman : R. Thangmawia\nVice Chairman : Dr. H. Thanglawra\nTreasurer : Zalianchhunga\nGen. Secretaries : T. Nehkhojang  Lamka, NCC Manipur\n: R.W. Rozathang  Falam, Southern Chin Hills\n: T. Lalsangliana  Aizawl, Mizoram\nSecretaries : Lalmuanpuia  Punte\n: Lalvenhima  Hmar\n: Miss Lalthanmawii\nCoordinators : Dr. Vumson  Western Countries\n: H. Zasiamliana  Eastern Counties\nE/C Members : Mi 12 kiteel\nAdvisers : Mi 4 kiteel\nConsultants : Mi 2 kiteel\nInvitees(Special) : Mi 3 kiteel\nNorthern Zonal Chairman : Gengokhup  Lamka, Manipur\nCentral Zonal Chairman : Lamthanga Colney, Aizawl, Mizoram.\nSouthern Zonal Chairman : Laldova Rnagamati, Chittagong\nSource: (Chin - Kuki - Mizo - Zomi) History & Culture\nAkigawmkik Zo Kipawlna (ZRO) i Gelzia:\nLeitung ah khat bek a om, Zo democratic state a piankhiat theih na dingin, 1986 kum in Mizo Kumpi' thukimna tawh minkithuh hi a, Zomi te in tangthu asuah ding le lungdam phatdiak na in nei uh hi. Ahizongin, tua kumpi' thukimna sungah ZRO kalsuanzia a kicinloh lam zong gen uh hi. Lushai Mualdung (Mizoram) pualam a teng Zomi te ki nusia hita a, ahangthu in gamvai tawh kisai ahi, kigawmkikna le kikhenlohna ding i lungtup tawpna tawh kizuiin, Zomi te tungah i kipiak ngamna te, a omna mun le a omna gam ciatin hong ciangtan luat hang ahi hi.\nHih Thukimna pan hong piangkhia mun awngte luah nadingin, Manipur khutnuai, Zomi National Congress pan Pu T.Gougin le Mizogam a People's Convention of Mizoram pan Brig T. Sailo cihte anih un kipawl in First World Zomi Convention hong pankhia uh hi. Hi bang a Zomi te' lawp penpen kimuh khopna Champhai khua ah May kha19 pan 21 ni sung kibawl a, leitung bup Zomi te' tenna mun tuamtuam pan taangmi te hong kihel uh hi. Hih delegate te gamvai tawh kisai akhauh khollo ngaihsutna genkhiat theihna (loose political forum) khat ahi Akigawmkik Zomi Kipawlna (Zomi ReUnification Organisation) kipatkhiat ding kipsak uh hi. 1991 kum in "Zomi" cih pen "Zo" ciin kilaih a "mi" ki behlap nonlo in i tomgen na ah ZORO kici hi.\nA omsa gamgi khen tuamtuam a om a sanggam a suahpih te uh huamkim in kithutuak a kipawl ding ahanciam mahmah, namvai ah athahat phadiak Zomi te' tungah hih kipawlna in a lametna uh thaksuah in kho sakkik hi. Ahi zongin, khatvei mekuang lui ZNC le PC party te Mizogam le Manipur gam sung a kiteelna (State Election) ah hong kibuai a kipan, hih ZORO kipawlna in party nih makaite' tung amuanna uh damdam in bei tektek ta hi. Hithu in 1988 kum akigelh thukimna (Charter of Agreement) tawh kituaklo ahih manin, Akigawmkik Zomi Kipawlna (Zomi Reunification) adang khat ah, mun awng bawl kik nading thu lam ah hong mainawt ta hi.\nTua bang kawmkal sungah, Kawlgam sung a om Zomi te Kawl galkap te' khutsungah simzawhloh zah dongin haksatna hong thuak uh hi. Mizogam pualam a om Zomite zonga haksatna uh kibang lo in amau thuakhak asak ciang tek, atuamtuam in hong thuak ciat uh hi. A minam ngeina, a pau le a biakna cih te uh amau a uk minam tamzaw te in vuknelh in thudang ah apaipih khit ding uh lauhhuai ta a hih banah minam tuam khat ahihna uh a beimang ding lauhhuai taktak ta hi. Amau te kipawlkhawm kei leh, amau dinmun lauhhuai luata a, atawpnaah akipelh theilo beimangna hong pian ding lamtak theihna le telna nasia takin hong khang semsem hi. Hih a lauhhuai mahmah thu i sawlna hangin, India le Kawlgam a Zomi makai te in thu kikumkhawm a kimuhna a dawldawl in neito uh a, a nunungna ah kigawmkik theih nading in zaitak a muhna tawh thu kikup khopna khat bawl ding ciang dong hong tun uh hi.\nTua manin, Zomi Pawlpi makaite, minam makaite le India le Kawlgam pan Zomi namit te i thupha tawh Kawlgam sung a om Kachin State, Phapian kici na mun ah 1993 kum April kha in Akigawmkik Zomi Kipawlna (Zomi Reunification Organization ZRO) ki phuankhia a, a zahtak huai le pahtawi taak gualzawhna khat a ngah dongin hih kigawm ding a ut ZRO in sepna tawh zoptoh suak ding tupna nei uh hi. Karbi Anglong (Mikir Hills of Assam) pan Zomi makai khat ahi Pu K. Guite pen hih kipawlna a mukhia pa hi a, President in kikoih pah hi. Zomi pite kigawmkik theih na dingin, Pu Thangmawia le Pu ST Parte te' makaihna nuai a om a thahat kik ZORO in gam tuamtuam ah Zomi te adingin, UN le UN agency te tung dongah kongkhakte i kiuh bangin kiu kawikawi in hanciam mahmah hi ciin i ciapteh ding ahi hi.\nZORO le ZRO tegel, gelna sepna le paizia kilam danna simloh, kigawm kikna le kipawl na ding ngiimna bulpi te ah kilam danna neilo hi. ZORO sung a "Zo Mipi" icih in ZRO sung a ZOMI (Zo+ Mi = Zo + People) cih tawh a khiatna le a sunga om thu kibang hi. Gam tuamtuam a om Zo mite in a mau le amau minam a tuam vilvel ahih lam teltheilo in sangtheilo hi zenzen leh, kigawmkikna deih ZORO le ZRO te' tupna le sawmna tangtung ngeilo ding hi. A zenzen in Zomi te amau le amau kipawllo in a mihihna uh, a thudikna uh le atan ding hamphatna te ngah theih na'ng azahtak huai thukikupna sungah lutin, pansan neih sawmlo uh hi leh hih sunmang, tupna sawmnate tawh kigamla tektek ding uh hi. Khuasung mi, gammi le gam tuamtuam a om mi te ading amau sen (level) ciat tawh kituak in sepkhiat ding cihthu in, hih kigawmkikna lungtang laigil i kisap taktak thu ahi hi.\nTuni kigawmkikna i gamvai sawmna pen, Zomi' tenna Zogam /Zoram /Zoland cih kiu khempeuh pan, tuhun lasasiam khat in lungsim a sukha mahmah chord tawh la asak bangin, hong leh ginkik ta hi. Tua la in: "In suih khawm leh zai i rel ang u!" cih hi a, akhiatna pen "Kigawmkikna ding sepkhiat pahna tawh hanciam ciat ni." ahi hi.-Ms Daduhi. Akikhensa Zomite kigawmkiktheih nading in ZRO in Zo khang khempeuh te' tungah khut kilen in leh ngaihsutna kikhat a sepkhop ding angetna hangin, khamtung Zomi le Zomite tawh akizom suksuk midang namneute in lawptak in hong sangthei kik uh hi. Ataktak in cileng kigawmkik nading lam khak i lauh penpen natna ahi ngaihsutna toi nei a, ei minamteng bek cih le ei pau a pauteng bek cih lungsim nusia/ toi neihna in, tuate i mangngilh theih ding kithaksuah a thasaanna hong kipan ta hi.\n1995 kum September ni 2 ni-in Paite National Council (tun Paite Tribe Council kici) i President le Secretary, Simte Tribe Council, Tedim Chin Union, le Vaiphei National Organization te in Thukham tawh kituak Thukimna (Charter of Agreement) khat minthuh uh a, ZRO lan nuai ah Zomi te kigawmkik nading hanciamna neih ding thukim uh hi. Zomi i nidang lai pekpan aneih den uh thute tawh kituak in, "Cihtak nading Kiciamna" i ngeina ankuang -Sasin Salung - cihte makaite nesak ding cih ahi hi. 2003 kumin, kipawlna sang penpen ahi Zoute tribes, United Zoumi Organization le Mate Tribes Council cih te in kigawmkikna sepna ah huhna tha piadingin kiciamna pia uh hi. Zawhthawhthu tawh kipia mindang azangh, Zo khang pan piang khia ung lah aci veve, pau kibang khamtung mite'n zong tha pia uh ahih manin, kum 2000 May kha ni 9 ni in a taangzai thukikupna khat hong piang khia a "Indigenous People's Revolutionay Alliance (IPRA) kici hi.\nTranslated by Prof.Dr.David Ngin Sian Pau (Tongsan Translator)\nSource ; Tongsan.\nPiankhiatna Taangthu Tangkona Thuluui/Articles\nItem Reviewed: Akigawmkik Zomi Kipawlna (Zomi Reunification Organization) Tangthu Description: Rating: 5 Reviewed By: Cinpu Zomi


url: =Thu um mite nungtolh theihna ahang sawm ~ Pau Do Lian :: ZOMI DAILY\nposted on 28 April 2018 at 9:13 am Lomkholna: Article, Biakna, Paudolian\nLaisiangtho sungkhempeuh ah eitepen athanemte ihihlam honghilh hi. Atha hatpen pa nangawn athazawngkhal pen kahi’ ci hi. Abraham in (Pian 18:27) “En un leivui leh vut abang keimah lel” ci hi. Isaiah in (Isa 64:6) “singteh bangin ka vul uh a… huih letkhiat nahthei kabang uh hi” Job in (Job 42:6) “Ka pausana khempeuh te hangin ka kisik a… tu-in vutleh vaikhu in nakpitak in kakisik hi” Paul in (Eph 3:8) “Pasian mi khempeuh lahah kei aneupen ka hihi” ci hi. Thahat akisa na khempeuh sem thei ih omhang in ih leitung pumpi tawh nikhat niciang kikhen ding ahihi.\nUpna ii pa (Abraham) haksatna khempeuh atawpdong athuakzo (Job) Laisiangtho bu agelh tampen Paul te nangawnin hizahdong ahihleh eite nungtolh nading baihmahmah ahilam honglangh sak hi. Tuabang hunciang in misiangtho tam pitak te anungta Pasian nusia in kiheisa uhhi. Corinth masa 10:12, “Lungkip takin ka omzo hi ci-in kingaihsun mite a pukkhak lohna dingun kikem uhhen.” Bangtawh kikem dinga, koi-pan thanem nate ihdozawh nangin thala ding ihiam? Atom kim in nungtolh theihna ahangpi sawmte en ni.\n1. Pasian phalloh nate etna:\nPasian tawh kigamlat napen ama phalloh nate etna pan kipan hi. Mittawh tua nate tungah sawt athamluatciangin Pasian sangin tua nate in hong zozaw hi. Adam & Eve in nekei un akici singgah en en uh a, nekha uh hi. David bang mah ngaihsun losa in a inntungah acimvak laitak numei kisil mukha in mawhpih hi. Ahizongin Satan in Zeisu aze-et laitak Zeisu in kilehheisan pah a’ singlamteh apuak ding amitkha in koih hi.\n2. Ei mahbek vaisai na:\nPasian kiangpan lamkhialh nabulpi dangkhat pen Pasian thudong lopi a vaihawm na ahihi. Pasian sepding khat ngaklah in eimau in seppak na ahihi. Sarah in Pasian piakding Isaac ngak zolo in Hagar tawh alawmpa lumsak in Ishmael ngah uh a, tuniciang (ISIS, Alqaida, Taliban) te kibuaipih hi. Rebecca in Jacob thupha ngahsak nuamin amahbek in vai hawm ahihman in Jacob mizuau khemtang hi. Kumpi Saul in Samuel (siampi) ngakzolo in Pasian na’ siampi nasep amathu in ahihman in Pasian hehna thuak hi.\n3. Suahtakna zangkhialhna:\nPasian hehpihna pen suahtakna in kizang khial zelzel hi. Mihing khempeuh khuasakna (social life) tawh kikhen theihet lo hi. Dahna, nopna te ahi, social ah kihel lopha mawhhi. Tua social sungah zuih ding dante (constitution, norm, law) om a, eimau up Laisiangtho tawh kituak lo tampi omhi. Social benefit ngahnopna bektawh ih upna, ihkalsuan ziate honglaih lohding thupi hi. Banghang hiamcih leh ih etpak in hoihin etlawm a, zongnop tuak in lunglut huai mahmah hi. Lungkiat pakna leh lawppak nate in Pasian tawh hongkigam latsak loh ding thupi hi. Joseph in Potiphar zi mawh pih thei lua hi. Daniel in Nebuchadnezzar azahtaklo hilo hi. Upna asukha ding hamphatna paktawh Pasian tehzolo uhhi.\n4. Eileh ei kimuan luatna:\nThupha ihsan pianciangin eileh ei kimuan nazong sangpian pah a, semzo pianleng keitha hatna hanghi cihlo ngal omlo hi. “Topa tungah navaiteng apin aman hongsem dinghi” cihkam malte kiza nawnlo hi. Peter in Zeisu kiangah midang khempeuh in hongtaisan zongin kenkong taisan keiding hi ci in kiciam a, Zeisu sihkuan in thu akisitna ah Peter zong thukidong a, Zeisu lawm nahiam? Acih uhleh kahi keici hi. Piangthak cilte pen lawpin hangsan mahmah hi. Omkhawng theilo zahdongin lungdam natangko nuam in teci pangpang nuam uhhi. Mitampi tein Khasiangtho tawh kidim peuhleng ci-a vengleh pamte thudonlo in utbangin mawtaw parkgawp, gamlum gawp, leh angsungbek akhual kitam lai hi.\nGentehna; Ihveng ten’ adeihloh khat ihtheih leh hanciamtak a kidop ding ahihi. Topa Pasian in Jew mite Canaan gam alutma un warning pia in, ‘an ne-in gilvah na om uhciang kidawm un Topa na Pasian mangngilh khading hi uhteh” ci hi. Paunak khat in, ‘A full stomach has a poor memory’ ‘gilvah leh phawk tawm’ ci hi. Hehpih na (grace) pen anak (source) om a tua in Zeisu Christ ahi hi. Ama tungah kinga kei leng tua anak kanghsak theizong amah ahihi.\n5. Leitung thusiam na in siasak:\nKhasung pan nungtolh theih nakhat laipen hih leitung nate in hongzolzol in azuikha te Pasian deihna pan lampial te hipah hi. Steve Job, Apple company neipa in atate ipad, iphone tezangsak lo hi. Zongsang vanglakleh hoihlo ding hi cih mukhol ahih man ahihi. Leitung mite kipah tawina te: thugen siamkhat, lasaksiam khat, kimawlsiam khat leh mithangna khat anei peuhpeuh kipahtawi in; love gifts etc kipia ziahziah a tuana te akipiaknawn lohteh kimuh khialhna omthei hi. Agag in kumpi Saul mai-et in kamsiam aa, adang khempeuh Topa sawlbangin susia in Agag ahing khawiciang Topa in Samuel tungah genna Saul thuhilh in Agag samkhia sak kik veve hi. (Samuel masa 15:).\n6. Nuntak nuam:\nHih nungtolh kiktheih atunga tawh kibangpian hi. Puanhoih, innhoih, furniture hoih, mawtawh hoih, anlim leh vanzat anuam theithei te mitul tampi te-in nuntakna susia hi. Tuhun in Christian sungah etteh takding zah in gimna thuakin zumna leh haksatna tawh upna alentinten kitawm tahi. Haksatna atuaklua ngeilo mihau, minuam sate in abeisa nuntakna te mang ngilhbaih hi. Luke 21ff ah Zeisu in hun nunung ciangin hihbang thute, nekna dawnna, cilehsa nopsakna te tamsemsem ding ci in warning piakhol hi. Hihbang hun hongom ta ahihleh ama’ (Zeisu) hongpai kikding naita cihna ahihi.\n7. Upmawh lakna:\nNungtholh theihna asigihna pen upmawh sansat a gamtatna leh Pasian in hoihsa lel in tehcih lungsim upmawhna ahihi. Solomon, leitung a mipil pen mihau pen aa kigen pa’ David (apa) in kumpi dinga sathau anilhpa, Pasian in atelngiat ahihhang’ ama pilna tawh a upmawhnate, hoih asakna te, amawkna pi hi, mipilpen zong leivui bangle hi cihi. Moses, Pasian maitang mu akihopih ngeipa nanawng ama hoihsak a upmawhthu tawh agamtatciang Israel mikhempeuh Pasian in thahsawm hi. Pasian thudong masalo in eimau upmawh/utna tawh nakhat peuh ihsepciang Pasian tawh hongki gamla sak hi.\n8. Haksatna tawh kidim:\nAkisia leitung ah nungta lai-ihhih man in haksatna leh gimna tawh kidim hi. Nekzonna haksatna, cidamnang haksatna, pilzon na haksatna leh Pasian sungkhantohna haksatna – haksatna beithei lo hi. Tua haksatna te mitsuan denin hihleh hongtha nemsakbek dinga atawpna ah pua zonawn loding hihang. Peter in tuihual bek a ettak teh nakhempeuh ahih thei Zeisu mangngilh kha hi. Tuisungah tum suk hiaihiai pah hi. Abraham in amel hoih azi kilaksak khaleh koipan hihbang zihoih ngahkik dingcih bek mukha ahih man in Egypt kumpi temai ah zuaugen kha hi. Pasian in haksatna thuak dingin hongphal in tuapan in picingding in hongdeih a,tua haksatna ihthuak laitak mah in Satan in picinsangin mawhna ihbawl nadingin lamdot(short cut) hongzon pih hi.\n9. Lungsim khelna:\nKhat lehkhat kimuhdah na, kigen siatna leh kihazatna-in ih theih lohkal sungin thu-umi telak ah thahat mahmah nasemhi. Midang khat samsiatna sangin mawhna lian omlo hi’ cihzah dongin Pasian mizatten nagen hi. Midang ihgensiat a, ahoih lohna te uh genbel in ihneih leh eimau leh eimau ahoihpen hi ing – a etteh tak hi-ing cihna ahihi. Satan in mite’n nuam asak nate pan in Pasian alangpan theih nading lampi zong ahihman in lungsim khelna leh mi dangte gensiatna pan in khawlleng Satan azo hipah hi.\n10. Zang’khai ngaihsun:\nNa khatpeuhpeuh serious laklo mi omthei gige hi. Hih bangthu te in Pasian leh lungsim kizopna kitan(cut) sak thei hi. Na khatpeuh ah zangkhai ngaihsut in gentehna: pulpit siangtho tungah Laisiangtho sangin ciamnuih tamsakzaw, Zeisu min kilawhsangin mimal min leh minam min te gennuam sazaw cih te ahi hi. Christian thu-um mi tampi takin hih bang thuthukte kitelzolo in, kamcidam milungsim azothei te, agenthute acihnopna leh Pasian kammal khinkhai nawnlo iih man in Pasian tawh hong kigam lasak hi. Jeffrey Pau D.Lian (Source: “Beauty for Ashes” – 1896)\nPrevious: Vondeih Kep Ding – 145 (Dimno’ Pa)\nNext: Singapore ah innteeng nasemkhat kongkhak ahahsiang laitak anuai ah kiasuk


url: =Matthai 23 | Siantongluan.net\nMatthai 23 |\nTua ciangin Jesuh in mihonte leh a nungzuite kiangah thu gen a,\n"Thukham hilh siate leh Farisi mite, Moses aana a nei-in thugente ahih manun,\namaute gen khempeuh zui-in sem un la, ahi zongin amaute pen a gen bangun gamtalo uh ahih manin amaute gamtat bangin gamta kei un.\nAmaute in midangte tungah vangik mahmah suanin khihcip uh a, ahi zongin tua van a puakpih dingin a khutmeno khat nangawn uh a tangsak nuam kei uh hi.\nAmaute in a sepna khempeuh uh mite muhtheih dingin a hih se uh hi. Amaute in a talsuan leh a banbulhte uh a golpipi-in bawlin, a puanmongteep uh a sau theithei-in a bawl uh hi.\nPawi sungah a om uh ciangin uliante tutna dinga a kibawl munah tunuam se uh a, kikhopna innsungah zong uliante tutna tutphah nuampente tungah a tunuam diak uh hi.\nMihon lakah mite in hopihin, Sia aw, a cihding uh a ut uh hi.\nAhi zongin note pen, "Sia," na kicihding uh hilo hi. Sia khat bek na nei uh a, no adangte khempeuh unau khat na hi uh hi.\nVantungah Pa khat bek nei na hih manun leitungah kuamah dang, Pa, na ci kei un.\nTopa dingin Khrih bek nei na hih manun note khatlekhat, Topa, na kici kei un.\nNote lakah a lianpenpa, na nasem uh hi ding hi.\nA kiliansakte khempeuh in niamkhiatna thuak ding uh a, a kiniamkhiatte khempeuh a lianin kibawl ding hi.\n"Mihoih a kineihkhem, no Thukham hilh siate leh Farisi mite in gimna na thuak ding uh hi. Note in vantung ki-ukna sungah mite a lut theihlohna dingin kong na khakcip uh hi. Note lah na lutnuam kei uh a, a lutnuamte lah na lutsak kei uh hi.\n"Mihoih a kineihkhem, no Thukham hilh siate leh Farisi mite in gimna na thuak ding uh hi. Meigong numeite tungah nuamtak sa-in a neihsa teng uh laksakin na zangmang uh a, mite in mihoih hong saktheihna ding na deihna-un thu saupipi na ngen uh hi. Hih bangin na gamtatna uh hangin na gim thuak ding uh nasiazaw kan lai ding hi.\n"Mihoih a kineihkhem, no Thukham hilh siate leh Farisi mite in gimna na thuak ding uh hi. Note in mi khat bek nangawn na ngah zawhna ding uh na hanciamna-un leitung tuitung lumletin khual na zin uh a, na ngahsunte uh zong note zah nihin a siahuai, hell khuk tungding mi na suah uh hi.\n"Mittaw a bang lamhilhte aw, note in gimna na thuak ding uh hi. Bang hang hiam cih leh note in, Mi khat biakinn tawh a kiciam leh phamawhlo a, ahi zongin biakinn sunga a om kham tawh a kiciam leh a kiciamna in len hi, na ci uh hi.\nNote pen mihai mittaw lamlak taktak na hi uh hi. Kham thupizaw ahi hiam, ahih kei leh tua kham a siangtho a suaksak biakinn thupizaw ahi hiam?\nNote in, Mi khat, biakna tau tawh kiciam leh phamawhlo a, ahi zongin biakna tau tungah a kipia letsongte tawh a kiciam leh a kiciamna in len hi, na ci uh hi.\nMittaw mite aw, a kipia nate thupizaw ahi hiam, ahih kei leh tua nate a siangtho a suaksak biakna tau thupizaw ahi hiam?\nTua ahih manin biakna tau tawh a kiciam mite pen a tunga a om nate khempeuh tawh zong a kiciam ahi hi.\nBiakinn tawh a kiciam mite pen a sungah a tengpa tawh zong a kiciam ahi hi.\nVantung tawh a kiciam mite zong Pasian kumpi tokhom tawh a kiciam hi a, tua tokhom tungah a tupa tawh zong a kiciam ahi hi.\n"Mihoih a kineihkhem, no Thukham hilh siate leh Farisi mite in gimna na thuak ding uh hi. Note in Pasian tungah lengmasel, masala, leh kummin sing namtui-a kipanin meh namtui nam khempeuh, sawmah khat pia napi-in, thukham sungah a thupizaw ahi thutang, hehpihna, leh thumante na don kei uh hi. Adangte nusia tuanloin hih thute na zuihding uh ahi hi.\nA makai ding hinapi-in, mittaw bangin bangmah tumloteng thupi ngaihsutin, a thupiteng na nusiakha uh a, tui tawh na dawnkhop khaklohna dingun thovai khaih napi-in kalaoh a nawmvalhkha tawh na kibang uh hi.\n"Mihoih a kineihkhem, no Thukham hilh siate leh Farisi mite in gimna na thuak ding uh hi. Note in hai leh kuangte a pualam na siangsak uh a, ahi zongin tuate sungah, thatanghat thu leh huaihamna tawh mi-a na suh uh nate a om hi.\nA mittaw Farisi mite aw, a pualam zong a siangtho a suahtheihna dingin hai leh kuang sunga a om nate a siangtho hisak phot un.\n"Mihoih a kineihkhem, no Thukham hilh siate leh Farisi mite in gimna na thuak ding uh hi. Note pen leikang tawh a kizut manin a pualam a hoih mahmah tawh kibang napi-in a sungah misi guh leh a kihhuai nin nam khempeuh a omna hankhuk tawh na kibang uh hi.\nTua mah bangin note zong mite muhin mihoih mahmah bang napi-in na sung tawng taktak uhah mawhna leh kineihkhemna bek a om hi.\n"Mihoih a kineihkhem, no Thukham hilh siate leh Farisi mite in gimna na thuak ding uh hi. Note in a sisa kamsangte han, a hoih mahmahin bawlin, a nuntakna uh a hoih, a sisate mualsuangte hoihtakin na zem uh a,\nI pu i pate khan lai-in eite a om hi lehang, kamsangte a thah bangun eite in i that kei ding hi, na ci uh hi.\nNote pen kamsangte a that mite suanlekhakte mah na hih manun na zuaupi uh a gen na hi uh hi.\nTua ahih manin i pu i pate maban zomto vet un.\nGul a bang mite suanlekhak mite aw, hell khuk tunnading thukhenna panin a suakta dingin bangci-in kilamen thei na hi uh hiam?\nNote kiangah kamsangte, mipilte, leh siate ka hong paisak ding hi. Note in pawlkhatte thatin, pawl khatte singlamteh tungah khai-in, pawlkhatte na kikhopna uh innsungah na sat ding uh a, khua khat pan khua khatah a banbanin na bawlsia ding uh hi.\nTua thu hangin, mawh neilo Abel a kithah huna kipanin biakinn leh biakna tau kikala na thah uh, Barakhiah tapa Zekhariah hun ciangdongin, mawhna neilo a kithat mite khempeuh hangin gimna note in na thuak ding uh hi.\nNote kiangah kong genin-ah: Tuhuna mite tungah hih gimna hong tung takpi ding hi.\n"Jerusalem, Jerusalem aw, kamsangte na that a, Pasian sawl kamtaite na denglum hi. Akpi in a kha tawh a note a huai mah bangin na mite ka huainuam tawntung a, ahi zongin na ut kei hi.\nTu-in na innte kisusiacip ding hi.\nNang kiangah kong genin-ah: Topa min tawh a hong pai mipa in thupha ngah ta hen, na cih hun hong tun matengin kei nong mu nawn kei ding hi," a ci hi.\nTedim Lai Siangtho / Laibu: Matthai 23


url: =Malaysia Grab Car te hangin Taxi hawlte hehmahmah :: ZOMI DAILY\nposted on 31 March 2016 at 1:35 pm Lomkholna: Malaysia, News, Sawltak\nMalaysia gamsung ah nunglamdiak akipan aki limzat mahmah ahi Grab Car te pen adang Taxi te sangin sum tawmbei zawtham leh zatnuamzaw ahih manin adang Taxi te kizangnawn mello hi. Tua hangin adang Taxi taktak te lungkim hetlo uh a, nung Tuesday ni inzong Taxi hawl te’n lungphona nei uhhi.\nHih vai tawh kisai Malaysia Prime Minister Datuk Seri Najib Razak in asawtlo in amau ii ngaihsutna leh khentatna te hong tangko khiading cih tuzingsang in genkhia hi.\nNung Tuesday ni in lungphona te zong kathei a, Taxi hawlte ii sumzonna sumlut kiamtuam ahihna te leh amau ii lunghimawhna tezong ka theihpih hi ci’n PM Najib in ama ii Blog ah gelhkhia hi.\nNung Tuesday ni in Bukit Bintang lamzikpi tungah Taxi hawl mi 100 val in lampi khakcip in a Taxi uh khawlsak in, lungphona nei uhhi. Tua lungphona hangin Bukit Bintang sungkhempeuh mawtaw dimcip, lamzik teng pusuah nading omloliang in mawtaw dim ahih manin khuasung mipi te adingin nawngkai saktuam mahmah uhhi.\nTua hi a, Taxi hawlte ii lungphona leh lunghimawhna te zong kathei uh a, ahoihpen dingin kong hanciamding uh ci’n kumpi thunei te’n genkhia hi.\nThu khentatna aomma tukikal sungin tuabang in mipi te nawngkaisak in lampi khakcip in lungphona hong neikik nawnkei tapeuh un ci’n PM Najib in vaikhakna zong neihi. Banghanghiam cihleh tuabang gamtatna hangin kuamah in phattuam pihlo bekthamlo in, mipi te adingin supna hizaw hi cihzong genkhia hi.\nGrab Car te atuanman tawmbei cihhang in khatveivei Taxi taktak te in Grab Car akizat pen thangpaih ngaihsutthei uh ahih manin, Grab Car natuanciang pilvangding, khuakhaatding kisam hi. Pawlkhat Taxi hawlte’n Grab Car te gawtbawltheih cih kiza hiauhiau hi. ZD Sawltak #zomidaily\nPrevious: Zomite hong lamsang Pu Tual Cin Pau (Constitutional Tribunal Member)\nNext: India ah leikhat kicim, mi 21 si, 150 val liam


url: =Tulaai Leitung Thuthang Tuamtuam Updates July 8, 2014\n· Shan gam saklam teng ah Shan gaalkaap te leh Kawlgam gaalkaap te July 1 nipan kipan tunitandong kikap thapaai ahihman in kikaapna atawmzawkdeuh nading deihna tawh Kawl kumpi te hopihding in Shan gam thautawi kipawlna makaaite in July 8, 2014 ni in Nypidaw tungta uhhi. KNU tawhzong nungkaalsung in kawlte kikap uha, tu in Kachin tawh zong ki ngim pianpian ta uhhi.\n· Israel Gaalkaap te in Gaza gunpaang pan Rocket (Thaupi) tang 131 July 8 ni zan in Israel gam sung ongtu ahihman in Gaza gunpaang suzan in migilo kheempeuh abaan meeklupding in akigingsa in ka om uhhi ci in July 8, 2014 ni in genkhia uhhi. Rocket atamzaw in Tel Aviv khuapi ngim a ahizong in Israel Iron Dome kici siktumpi in nabengkhia ziauziau hi. Palestinian kumpi ten ahihleh Israel Gaalvanleeng te Beeltung khiatna hang in Gaza gunpaang ah mi 12 sita hi ci uhhi. Hih misi atamzaw Hamas kici Palestinian gam migillo thautawipawl hi a Hamas ten Israel ten ongthah bang in un leiba onglohkik khading uhhi ci in July 7 ni in genkhia uhhi. Israel tangvaalno thum Hamas ten gu in that uha, Palestinian tangvalnokhat Jerusalem khuapi sung ah Israel ten haallum ahihman in Gaza gunpaang teng kahna leh hagawina tawh akidim laaitak ahihi. Israel gaalkaap ten Hamas migilo te phualpi mun 100 susia khinzo ta uhhi.\n· Fifa te I CEO ahi British gammi Mr Ray Whelan azintunna Brazil gam Rio khuapi Copacabana Palace Hotel pan July 7 ni in 2014 World Cup ticket zuaksimna hangtawh Brazil palikte in mankhia uha, July 8, 2014 ni in sumtawh kitansak in khahkhia kik uhhi. Fifa te leh Mr Ray I thupil Lawyer pan ahihleh hih kimatna thumanlo hi ci in nial uhhi.\n· Somali gam President ahi Mohammed Moalimo I teenna innphual zaang Islamist migilo te in Ramadan Antan thunget phawkna in July 8, 2014 den mahmah in avui atang tawh nasiatak in sim uha, President pa na omlo bilbel hi. Bangzah si a bangzahliam cih kuamah kiluut theinaailo ahihman in kitelcian naailo hi. Nung kaal sung in zong parliament Innpi hih migilo te mah in sim uha, asi aliam tampi om uhhi.\n· Japan gam khanglam Okinawa tuikulh kiim teng July 8, 2014 ni in Typhoon kici huih leh guahpi kithuah in kumpi te genkholh sa bang mah in nawkpetpet ta a , atawmpeen mi 4 aliam kimuphot in Inn le lo tampi kisai ahihman in mipi 590,000 te Innsung ah bu ahihkei leh amuanhuaina lam nawhzon mahmah ding in kumpi thuneite in thupia uhhi.\n· Afghanistan gam President kiteelna ah Nungkha sung in Mee atampeen ngah ci a kitaangkosa Mr Abdullah Abdullah atamnihna ah Election Committee te in koih ahihman in alungkimlohna thu agenkawm in mipite tung ah Gualzawhna peen ei a hi ci in July 8, 2014 ni in genkhia hi. Akidempih ahi Ashraf Ghani in golhguukna haangtawh azo ahihman Mee tang simkik ding zong ngen hi. July 8, 2014 ni mah in hihthu lungkimlohna hang in Kabul khualaaizang ah Bomb puakkham a mi 16 si uhhi.\n· Ukraine Defense Minister Valeriy Heletey in July 8, 2014 ni in thusuah khat bawlkhia a tua thusuah sung ah Ukraine gam nisuahnalam a Russia tawh kipawlding a ut thautawi te in athaute uh lei ah khia in alukum masiah uh Ukraine kumpi tawh kilemnading kamkupna cih omnawnlo ding a zialpi mah in kizialtum ding hi ci in genkhia hi.


url: =Global Buanli Family: Tulaai Leitung Thuthang tuamtuam updates November15, 2013\nTulaai Leitung Thuthang tuamtuam updates November15, 2013\n· President U Thein Sein thupiakna tawh gamvaai a thongkia 69 te 11/15/13 ni in Thong inn muntuamtuam pan kikhahkhia hi. Hih gamvaai thongkia kikhahkia te lak ah Zomi political prisoner Tg Go Pian Sing zong ongkihel ahihman in ilungdam mahmah hi. Adah huai zeel ah Mithat maangpa Nyi Win I tute nih ahi Ko Kyaw Nyi Win leh Ko Aye Nyi Win te suakta mawk uhhi. Kawlgam gamvaai thongkia sittelpawl in December khabei ma in aomlaaiteng asuaktaaknang kahan ciam uh ci in gen uhhi.\n· Khalkha khuapi sung ah November 11-15 sung akibawl Khalkha khawmpi gualzo uh a, hih khawmpi sungpan thukim thukhensatna nam 13 neikhawm uh ci in CNF Tualthat Makaai Suaikhar in RFA ah genkhia hi.\n· NLD party te in Nypidaw ah November 18 ni ciang 2008 pingpei thukhunpi bawlphatding tawh kisai mipi thukimna lakna pawi bawlding ci in ageelkholh uh kumpi thunei te phallo in khawlsak kik uhhi.\n· Kawlgam bup Muslim kipawlna OIC palaaite Rakhaing gam sung 11/15/13 ni in zin uha , mihamsa te kiphualsaatna camp te ah vahawh uhhi ci in Rakhaing gam Kumpi thunei U Win Myai in genkhia hi. Hih OIC te deihlohna haangin Kawlgambup phial ah 11/15/13 ni in mipi lungphona kinei zihziah hi.\n· Sen gam ah nupa khat in ta khatta vek neithei ci a kum tampi azat uh thukhun leh Kahna leh hagawina thong kibawlpha tading hi ci in Sen kumpi te in 11/15/13 ni in taangkokhia uhhi. Ahaang peen hihbang a ta khatbek neithei thukhun azatna hang un nau susia, naukhak tamlua baan ah mipil tawm kisa ta uh ci hi.\n· Libya gam Tripoli khuapi sung ah 11/15/13 ni in Khuasung cing thautawi ciangtan gaalkaap te deihlo in mipi tampitak in lungphona nei uha, Khuasungcing te in thautawh nalehkaap uh ahihman in mi 31 si in 235 liam uhhi. Hih thu hang in Libya Prime Minister Ali Zeidan in ciangtan gaalkaap te Tripoli khuapi pan kiheemkhia ding in thupia hi.\n· Philippine gam Typhoon huihpi hang in 11/15/13 niciang misi 3,633 kimukhia ta , 12,487 liam in , 1,179 mangthang hi ci in Philippine kumpi misi ciamteh pawl in taangkokhia uhhi. Philippine gam in hihbang hamsatna tuahlaaitak in huhna peen ziakaai mahmah ban ah tudong ciang panpihna angahnaai vetlo omlaai mawk ahihman in kakhasia mahmah uh ci in Philippine kumpi thunei te in pulaakkhia uhhi.\n· Gaalkaap maangpi 300 vaal atuang Russia Gaal tembaw pi Kawlgam Yangon khuapi Tilahwa Tembaw khawlna ah 11/13/13 ni in tung a amunuam peuh in November 16,17 nisungteng in kahto in ki enthei a November 18 ni Russia gam ciahkik ding uhhi.\n· EU kipawlna gamte in Kawlgam kumkhat Dollar Saang 120 ta kum 7 sung panpihding in EU – Kawlgam langnih thukimna Laai 11/15/13 ni in bawlkhawm uh a Suaikaai khawm uhhi.


url: =Zomi Innkuan USA thu (ZIUSA) :: ZOMI DAILY\nposted on 29 December 2006 at 9:05 am Lomkholna: Article, ZIUSA\nZomi Innkuan USA kipawlna in United States of America gam sung, mun tuamtuam a om Zomi-te’ khua leh tui kipawlnate ahi, Zomi Innkuan kipawlna tuamtuamte a kigawmkhopna phungpi ahi hi.\nFlorida Zomi Innkuan (USA) kipawlna in kipawlna aphuh zawh uh kum (5) acinna pawi a bawlna uh tawh kituak in, March 26, 2005 ni-in Florida State sung Hollywood khuapi ah “A masa pen USA Zomi Innkuan Khawmpi” kibawl hi. Hih Khawmpi ah innteek Florida Zomi Innkuan (FZI), Zomi Innkuan DC (ZIDC), Chicago Zomi Innkuan (CZI), Appalachian Zomi Innkuan (AZI) leh Zomi Innkuan Oklahoma (ZIOK), Zomi Innkuan kipawlna (5) panin Makaite, mimal vekpi (30) val kah a, Khawmpi akah khempeuh thukimna tawh “Zomi Innkuan USA” kipawlna kiphutkhia hi.\nAugust 20, 2005 ni-in, Zomi Innkuan Oklahomakipawlna in kipawlna aphuh zawh uh kum (1) acinna pawi a bawlna uh tawh kituak in, Oklahoma State sung Tulsa khuapi ah, Kipawlna Interim Committee makaihna tawh a (2) veina USA Zomi Innkuan Khawmpikibawl leuleu hi. Hih Khawmpi ah innteek ZIOK, FZI, ZIDC,CZI, AZI leh Zomi Innkuan Portland (ZIP) kipawlnate panin Makaite, mimal vekpi (30) val kah hi.\nJanuary 14, 2006 ni-in, Chicago Zomi Innkuan kipawlna innteekna tawh, Illinois State sung a om Chicago khuapi ah, Thukhunpi Kipsakna Khawmpi (a 3 veina USA Zomi Innkuan Khawmpi)kibawl hi. Hih Khawmpi ah innteek CZI, ZIOK, FZI, ZIDC, AZI kipawlnate panin Makaite leh New York, North Carolina State-te panin Zomi tangmite, mimal vekpi (30) val kah hi. Khawmpi sungah Kipawlna Thukhunpi kikupna picing takin kibawl a, Khawmpi akah atamzaw thukimna tawh “Zomi Innkuan USA – Thukhunpi” kikipsak hi.\nA kikipsak Thukhunpi sungah anuai a bangin Kipawlna Ngimna Bulpite kician takin kikhung zo hi.\n1.United States of America gam sung a om Zomi-te sungah kikhualna,kipumkhatna leh kipanpihna akhan semsem theihna ding,\n2.United States of America gam sung a om Zomi-te’ khua leh tui tawh kisai khantohna ding vaite leh Zomi taanggpi taangta buppi tawh kisai phattuamna ding vaite pankhop theihna ding,\n3.Zomi-te in minam kician, minam picing semsem dinmun khat atun’ zawhna dingin kipawlkhawm in vaihawmkhop theihna ding.\nThukhunpi zui in kumsim in Kipawlna Kumcin Khawmpi kibawl toto a, June 9, 2007 ni-in Tulsa khuapiah 2007 Kumcin’ Khawmpi kibawl hi. September 20, 2008 ni-in Tulsa khuapi mahah 2008 Kumcin’ Khawmpikibawl hi. Tu kum, July 4, 2009 ni-in Tulsa khuapi ah 2009 Kumcin Khawmpi kibawl a Zomi Innkuan kipawlna (8) panin makaite leh tangmite, mimal vekpi (100) val kah thei hi. Hih Khawmpi pen Kipawlna tangthu sungah a lawhcing pen Khawmpi ahi hi.\nKipawlna maban kalsuanna khempauh ah a makai dingin panmunlen (9) apha Executive Committee khat Khawmpi sungah kiteelkhia hi. (Teelcing EC panmunlente atuam in kisuaksak hi). Kipawlna tawh kisai thu leh la khempeuh ah thu anei dingin Kipawlna Board of Directors pawl kidingsak ding a, Board sungah anuai a Zomi Innkuan kipawlna tuamtuam panin pawlmi phazah tawh kituak in a kipuak ding Tangmite kihel ding hi.\nKipawlna in ahuam Zomi Innkuan kipawlnate in; Zomi Innkuan Oklahoma, Florida Zomi Innkuan, Zomi Innkuan DC, Chicago Zomi Innkuan, Dumas Zomi Innkuan TX, Zomi Innkuan Indiana, Jacksonville Zomi Innkuan, Atlanta Zomi Innkuan, Zomi Innkuan Iowa, Zomi Innkuan Texas, Zomi Innkuan Columbus, Zomi Innkuan Portland, Zomi Innkuan Arizona, Zomi Innkuan Utah, Zomi Innkuan Missouri cihte ahi hi.\n2008 kum sung in, Zomi Innkuan USA kipawlna in Oklahoma State kumpi thuneite tung panin Incorporation (Kipawlna) hihna dinmun ciaptehna kingahkhin hi. Tuaban ah, USA gam sung a sum leh paai tawh thu vaihawmna khatpeuh ah akisam mahmah “Public Charity” “Non-profit Organization 501(c)3” (Taangpi Kipawlna) dinmun pen, July 01, 2009 nimit tawh USA Internal Revenue Service zumpi panin san’na leh ciaptehna kingahkhin hi.\nTua ahih manin USA gam kumpi tung ah Zomi ih minam min tawh dinmun kician khat a kingahkhin hita a, tua dinmun siksan in ih minam maban tampi a kikalsuan thei hita hi. USA gam sung a om Zomi buppi kithutuak in, kipawlna khat sungah kipawlkhawm thei a, lawng khat in ging in, minam maban ih kalsuan zawh leh Zomi-te dinmun a kitawisang zo ding ahi hi. Agelh: Thusapi, Zomi Innkuan USA\nPrevious: Hong It Ka Zua ~ Thawnpu\nNext: Democracy leh tanh kikimna (Democracy and Equality) ~ Tual Khan Suan


url: =Makai hoih | ZOKUOMTHAWN\n← State govt authorizes principal secy to sign SoO agreement with Kuki militants\nBeijing Olympic 2008 starts August 8 →\nPosted on August 3, 2008\tby Zou Sangnaupang Pawlpi Delhi\nSia Kham Ngaih Langh, Malaysia\nI gam, minam leh biakna kipawlna tuamtuamte i makaihnate ah Gordius bangin mite’ sep Ka thu a hong mang makaite kong pia dinga, amaute in pilna leh siamna tawh note hong uk ding uh hi,” (Jer.3:15). Leitung mun tuamtuam, gam tuamtuamte ah gam leh minam ading, biakna leh kipawlna khat peuhpeuh ading in makai a kisam tawntung khat a hihi. Mi pawlkhat ten sum leh paai, tha leh ngal, hun tampi bei in makai suah theih na ding ki hanciam in, mi thupi ‘Makai hoih’ zong tampi hong piangkhia takpi hi. Pilna,siamna leh hauhna tawh zong makai a suak tampi om hi. Ahih kei leh pu leh pa khang a makai nam ngiat zong om in, Za’ neihna hang a makai suak zong om hi. Amau leh amau makai kisuak sak zong om in, miten makai a suahsak zong om hi. Tua pen a ginalote a gina sak ding, a thanemte a thakhauhsak ding, lamet beite lametna a guan ding, a kikhen mite a kigawmsak( one people, one voice) ding in ‘Makai hoih’ a kisam a hihi.\nMakai khat hangin na khempeuh kisia thei a, na khempeuh hoih thei hi. Ama tungah gualzawh ding leh guallelh ding ki nga hi. Makai hoih lopi-in nungzui hoih lamet huai lo hi. Makai pen mi tampite sep hi a, ‘Makai hoih’ i hih ding a thupi a hihi. Mi khempeuh sep theih loh na khat peuhpeuh a semding leh maban a bing tawh a kibat hun nangawn a Pasian tungah thungetna tawh lampi dang a mu veve ding ‘Makai hoih’ a kisam a hihi. Miten ‘Hi thei kenteh, piangzo kenteh’ a cih laitak un ‘Hi thei ding, piangzo ding’ ci-a gualzawhna ding lampi a zong thei ‘Makai hoih’ a kisam a hihi.\nGordius in Phrygia gam a uk laitak in mite’ septheih loh khat a sep theih pen a sihma in nutsiat nuam ahih manin Jupiter biakinnpi pan khuasung mite’ muhkimna mun ah khauhualpi khat khih cip in tua pen among selcip in ki musak lo hi. Ama sih khit nungin tua khauhual omlai ahih manin mun tuamtuam, gam tuamtuam pan hong pai mite in lamdang sa in pakta mahmah uh hi. Tua leh mi pawlkhat in, “Mi thupi khatbek in hibang bawl thei inteh” ci uh hi. “Tua ahih manin hih khau a phel thei pa pen lianzaw, thupizaw lai ding, leitung uk ding hi” ci uhhi.\nKum tamsim hong pai khit nungin tua gam ah Alexander kici galkapmang khat hong tung hi. Tua pa pen Greece gam khempeuh a lak khit ciang hong tung a hihi. Tua leh Alexander in “Gordius khaukhih koi ah om hiam?” ci-in dong a, “Hih khau a phelzo pa in leitung uk ding hi. Ahih hangin kua ma’n phelzo lo hi” ci-in ki dawng hi. Alexander in tua khau a velvel hangin khaumong mu zolo hi. Phamawh sa lo hi. A namsau dok in tua khau satnen mang a, “Khaumong mu lua kisa tum tampi suah ing” ci-in kiko hi. Tua khit phet in Asia gam galdo dingin hong kuan khia a, gal hong zo takpi hi.\nLametna a om loh laitak nangawn a lametna pia thei ding, ‘Makai hoih’ a kisam a hihi. Mi’ theihloh mipite’ tungah i lah khiat zawhna ding leh Alexander bangin mabing in, lametna om lo tawh a kibat laitak in among mukhia/ lametna a pia thei leh mipite kiphel kham in a om laitak in ( Zomi times) bangin hong ki gawm sak ding pen mipite’ kisap “Makai hoih’ a hihi. Topa’n laisim Zomi mimal kim ama makaih hoihna tawh hong makaih zelzel a hen, Amen


url: =Lungkhamna Vangik - TUNGZANG NEWS\nSang sia psychologist khat in a sang naupangte lungkhamna vangik hepkhiat zia ding hilh nuam a hih manin, maanhai sung khat ah tui a lang khawng om hong tawi hi. Sang naupangte zong a laisim khak ngei dan khat vua Sianu in hai sung a tui dim maw dim lo cih hong dong ngel in teh ci-in kiging uh hi. Sianu in nuih mai seuhsueh kawmin hih hai le tui a gihna bangzah kua teng in thei? a cih leh sang naupangteng in "8oz - 20oz ciang bang gik ding hi" ci-in a upmawh dawn ngeingai uh hi.\nSianu in "Hih hai sung a tui a gikna bangzah lian pha cih pen thupi masa lo hi. Ahih hangin hih hai bang tanvei tawi ka hiam? cih thupi hi. Hih tuihai minute khat sung tawi leng bangmah phamawh kasa kei ding hi. Nai khat sung tawi hi leng ka khut hong kham sim pian ta ding hi. Ni khat sung tawi kenkan hi leng ka khut hikin zaw zo phial ding hi. Tuihai gitna pen kikhel lo hinapi sawtvei tawi semsem leng tuihai gik semsem ka sa ding hi." a cih khit ciangin sabuai tungah a tuihai nga suk hi.\nSianu in a thugen hong zomin, "Ei mihingte zong I lungkham, sinkhamnate hih tuihai mah bang a hi hi. Tawmvei sung na puak leh bangmah phamawh na sa man kei ding hi. A sawt sim na phuak leh bel na sin hong so dinga na lungsim sungah na sa semsemin na khuisa ding hi. Tua lungkhamna ni thapai na puak khak leh bel na tha zawnin bangmah sem thei lo zah dongin khakham na vei lawh ding hi." cih thusinna khat neih pih hi.\nHih takpi hi, lungkhamna khawng puak kenkan sawm lo-in, I suah khiat pahpah ding thupi hi. I Topa Pasianin zong "vangik pua a gim mite aw ka kiangah hong pai un, tawldamna kong pia ding, na hakkol uh pua tentan kei ve un, keima hakkol a zang, a nuam kisuan dih un, hong ci hi. Lungkham sinkhamna I tuah simin a manlang theithei in I suah khiat theih pahpah ding thupi hi. Sun tawh zan tawh lungkhamna pua thapai leng, I cih dam loh lawhin I khan tom zo tuam ding ahi hi. Na khut sung a na tuihai tawi sabuai tungah nga suk le teh na tawl hong dam pah ding a hih lam phawk in. Kitawldam sak ciat ni. Lungdam.


url: =Australia, New South Wales ah gamsung meikang huaisia mahmah ~ ZD :: ZOMI DAILY\nAustralia, New South Wales State sungah gamsung meikanggawp in, khuahun satluatna leh huihmutna tawh meikang huaisia semsem ahih manin Australian Authorities te’n khuasung mite ki hepkhiatding thupia uh cih News Agencies pan kiza hi. Tuni Sunday sunkim hunpawl in Rural Area mun 5 ah “Emergency Warnings” kipiata cihi.\nAki hemkhiathei te gamlapi ah ki hepkhiatding a, belhbuk omna te zonding leh ki hepkhiat nading aomnawnlo, a awkcip te’nzong gampa tamna te pelhin kikepding ki zasak hi. New South Wales State mun 86 bangah gammeikang nasia mahmah ahih manin, meiphelhding in Firefighters mi 2000 val kuankhia uhhi.\nTualak ah mi tampi pen meiphelh Firefighters taktak hilo a, ahuhngiat dingin Volunteers in akuankhia uh ahihi. Meikat phadiakna mun 86 lakah mun 38 tepen meikuang huaisialua ahih manin ki phelhsiang zonailo hi.\n2009 February khasung inzong Australia, Victoria State sungah gammeikang Bushfire nasia mahmah a, Bushfire lakah ahuaisiapen in kiciamteh hi. 07 February 2009, Saturday ni in thupiang ahih manin, “Black Saturday” ci’n ki ciamteh a, tuahunlai in mi 173 in sihlawh hi.\nTulaitak gamsung meikangzong nasia mahmah in, khuahun satmahmah laitaktawh kituak ahih manin kumpi thunei te’n 2009 “Black Saturday” sangin lauhuaizaw cimawk uhhi.\nState’s Rural Fire Chief khat ahi Shane Fitzsimmons ii genkhiatna ah New South Wales State ii tangthu sungah meikang tawh kisai in tuahsiat mahmah nikhat himawk hi ci’n genkhia hi. Meikuang pen manlang mahmah in khuasung mite omna inn, lobuk te leh setvan te kangtum ziahziah cihi.\nMun pawlkhat ah khua lumlua mahmah in, khuahun lumna Temperature pen 45 Degrees Celsius ciliang hi. Khuahun satmahmah kawmkal ah keucihtak in keucip a, Australia’s Desert Centre lampan in huihhatpi in hatsawnsawn hi. Mun pawlkhat ah huihhatna naikhatin 75 kilometer (75 kph) himawk a, tua thahatna tawh gamsung meikuang te mutphei ahih manin, meikuangpen thahatsak semsem lailai hi.\nAsi aliam pen bangmah aki zaknailoh hangin, meiphelh in abuai mahmah Firefighters te ahihleh khualumluatna leh meikuanglak ah nasepna hangin thuaklah mahmah cih kiza hi. ZD Sawltak #zomidaily\nPrevious: Malaysia, Rawang ah mawtaw nih kiphukha, numei 1 si in tampi liam ~ ZD\nNext: Yangon, Tamwe ah naungek suakcil akipaai khat ahing in kimu


url: =Sum zon dan ding nam 3 ~ Deih Tung :: ZOMI DAILY\nSum zon dan ding nam 3 ~ Deih Tung\nposted on 9 January 2016 at 1:39 am Lomkholna: Article, Deihtung\n1. Hahkat tak in sum zong ding – Hih lei tung ah sum zon dan nam thum in ki khen thei hi. Khat na ah sum suak thei na khat peuh peuh bawl khia in sum suak sak na a hihi. Vaimim cing in vamtang paingsak in sum suak ding in zuak,bee nam tuam tuam cing in sum suak ding in zuak,…heiga sui in sum suak ding in zuak,…bawl tawm na khat peuh peuh sum suak sak ding cih nop na hi. Nih na ah van a ki bawl sa khat a zangh ding te khut sung a tung na ding ah mun khat pan mun khat ah puak kawi kawi in sum zon na a hihi. Zogam pan gamdang ah Zogam piang van khat peuh peuh vapuak in zuak in sum ngah na, Gamdang pan Zogam ah van puakin sum zon na a hihi.\nMun khatleh khat ah van puak kawi kawi kawi in a zuak te a hihi.Thum na ah a zangh ding te tung ah a zuak te,sum buuk te a hihi. Lamgei a sai neu neu te pan Shoping mall dong huam to hi. Hih nam thum sung pan bang hoih pen a, koi ol pen hiam? Bang mah ol pen tuan lo a a vek in a ma munsan tek ah haksat na om hi. Sum na hauh theih na ding in tua na sep kei leh hau lo ding cih bang om tuan lo hi. Bang bang ih sem zong in sum ki hau thei lua mah mah lel hi.\nA hi zong in na sep na bawl na ah na hahkat kei leh sum hau na suak ngeikei ding hi. Sum hauh na thu sim in na sep hahkat na a hihi. Nasep hahkat khem peuh hau hiam ci leng hau tuan lohi. Tua a hih man in nasep hahkat a ki sap zah mah in bang ci sep ding cih te leh a meet a pung ding ngaih sut na khuak ki sam zaw lai hi. Thadah niang nuang lo in na sep hat kat lim limp hot leng a ziazia khat hong om ding hi. Nasep na khat peuh peuh ah a tha nuam, a hahkat te pen makai vai hawm te in paakta uh a hih man in munhoih leh kha sum hoih ngah uh hi. Hahkat tak in sum zong ni.\n2. Sum ngah zah lak pan sawm ah khat ei a ding in tuam koih ding\nSum ih ngah zahzah pen ei a ki sa kha thei pah pah hi. Sum ih ngah khem peuh pen ei a hi dek lohi. Ih nek ihdawn ding, ih meisaap, inn saap, tui saap, ….. a tuam tuam tam pi takin sum ki bei hi. Tua a hih man in ih ngah khem peuh pen ei a hi dek lo a, piak kik na ding mun hon khat om hi. A hi zong in sum na ngah sim in sawm ah khat ta nang a ding in khol den le cin kum tam to sem sem leh nang pen a hau sem sem na hi dinghi.\nGen teh na in nang pen akpi khat khawi ci pak ni. Na akpi in nikhat in aktui tang 10 ta hong tui khia hen la,nisim in aktui tang 10 ta a zuak den a nuntak a zong bang hi le cin nikhat in tang 10 zuak nawn kei in la nikhat in tang 9 ta zuak in nang a ding in nikhat aktui tang khat ta a khol hi le cin a sawt sawt teh na inn hong dim ding a nang pen aktui hau na suak dinghi. Tua dan mah in sum ih ngah zah lak pan sawm ah khat ei a ding in tuam khol to to leng a sau vei lo in sum ih hau dinghi.\n3. Sum ngah sa te lak pan zangh bei lo in bang cih meet sak ding\nSum ngah sa, khol sa lak pan zangh bei lam hi lo zaw in koi cih leng meet thei ding a hihiam? A muan huai bank te ah khol ding zong hoih hi.Ih muan sum bawl te zangh sak in a meet ngah na zong hoih hi. Ih sum khol na sa sung pan a bei lo thei thei, a si lo thei thei ding in khawi siam in vak thau ding hihang.\nSum zon na ding in sum tha mah leh zat kik ding hi lel hi. Sum zon na ah nang ngiat in na hih theih loh, na sep theih loh, na theih loh na khat peuh peuh ah midang te mawk pum muan kei in la nang mah mah in koi ci pai ding, bang ci hih ding cih te theih sawm ham tangin. Tua hi kei leh hong ki khemding a na sum neih teng na sup khak ding zong lau huai mah mah hi. Sum koi ci meet sak ding cih pen hih lai na sim kawm in nang leh nang in na ngaih sun to in…..\n*Hahkat tak in sum zon theih na ding, sum khol theih na ding, koi ci meet sak ding cih te pen leitung mit muh na tawh hihbang in kong gelh khiat hang in a thu pi mah mah khat ki sam lai hi . Tua in bang hiam cih leh Topa thupha ki sam hi. Topa thu pha sang lo pi in na ci dam kei leh na sep na hah kat thei kei ding a, sum khol zo lo in na meet sak zo kei ding hi. Hih in thu pha ngah na ding Tawhtang a hihi.Tua tawhtang na neih loh in bang mah ki hih thei lo hi….cih phawk kawm tek ni. Deih Tung\nPrevious: Vantehna tuamtuam ~ Thang Siangh\nNext: Khamtunggam Pasianthu lutzia tawmkhat ~ Rev. Gin Khan Nang\nA zungpan in kal khia in ~ Dim Lun Zam\nRakhine, Mrauk-U Administrator semluikhat kidawtlum, mawtaw kihalsak\nZawsop… Zawsop… Zawsop… ~ Thang Khan Lian\nCOVID-19 Update XII: White House pan theihhuai pawlkhat\nNgalbual leh Thalmual kikal lampi vai gencianna\nLennupa Falam te’n hong suhsawm thu azom ~ Dr. Dongno\nMalaysia Genting Highland paina Cable Car kialo hi ~ ZD\nTulaitak Gam buaina vai tawh kisai – muhna tomno\nA theihhuai upna laang (No. 9) ~ Langh Khan Mung\nGampua om Nute in tate koici pattah ding